ФАЛАЖЛАНГАН УМУРТҚАМ(ИЗ) - blog.xabar.uz\nЯхши билан юрсанг, етарсан муродга. (Халқ мақоли)\nКеча дўстим Жамшид Умрзоқов ва онаси Холида холамнинг таъзиясида (Оллоҳ раҳматига олсин!) Пискентдаги ота уйига борган, бир неча кун кетмаган, сўнг кимлигини била олмай, охири танишгач, телевизордан унинг чиқишларини кузатиб юрадиган мухлиси бўлиб чиққан Маъруфхон Тошкандий билан ифторлик қилдик. Сўнг улар таробеҳ намозига боришмоқчи эканини айтишди. “Salvia” кафесидан чиқиб, Навоий кўчасига буриламиз, дўстим сўрайди: “Сиз ҳам биз биланми?” “Ҳа”, дейман.\nХудонинг уйига йўл\nХалқ тилида “Кўкча”, яъни “Шайх Зайниддин” жомеъ масжидига йўл оламиз. Шерикларим кафедалигимизда бу масжидда Муҳаммадлоиқ исмли қори бир неча кундан бери Қуръонни ажойиб қироат қилаётгани, шунинг учун ҳам у ерга одам кўп бораётганини гурунглашишганди. Жамшид йўл-йўлакай менга таробеҳ намози қоидаларини ўртагиб боради. 32 ёшга кириб илк бора таробеҳ намозига бораётганимдан ҳам уяламан, ҳам ўкинаман. Масжидга етиб, таҳорат олгач Маъруфхон ака олиб келган жойнамозларга жойлашамиз. Бирор ярим соатларда қайтишимизни мўлжаллаб Маъруфхон акадан: “Ўн минутларда тугайдими?” деб сўрайман. У киши тарабеҳ намози кеч соат 12:00гача ўқилишини айтади. Бу гапдан – масжидда соат 00:00гача қолиб кетишимиздан сал ҳадиксирайман.\nХудонинг уйида болаларни кўрдим\nМасжидда одам кўп. Ҳаммаси нурли чеҳралар. Орамизда ёш болаларнинг ҳам борлиги кўзни қувнатади. Имом маъруза қилади. Кеча бир ёш бола масжидга бирга келган яқинидан адашиб қолгани, мелисалар таксига ўтирғизиб уйига кузатиб қўйгани ҳақида гапиради. Яхшилик қилганларга раҳмат дейди. Лекин ёш болаларни масжидга қўйилишини суиистеъмол қилмасликни, уларга эътиборлироқ бўлиш кераклигини айтади.\nУмуртқа касалликлари + Намоз = Соғлом ҳаёт\nНамоз бошланади. Мен ҳам жамоатга қўшилиб, имомга иқтидо қилиб ўқийвераман. Бирор соатлар ўтгач, умуртқа поғонамдаги чуррам оғрий, оёқларимдаги томирларим тортиша бошлайди. Ўн йиллар аввал бошланган умуртқа касалим бугун жуда оғир аҳволга етган. Бўйнимдан то думғазачага туз билан қопланган. “МРТ” қилдирмасам ҳам “грижа”ларим кўпайганини оғриқларимдан сезаман. Умуртқамдан қўлларим, оёқларим, юрагим, ошқозонимга борган томирларим тортишади, бу аъзоларим муттасил оғрийди. Тузлар юрак, буйрак, ўпка, бош мия, жигар ва бошқа аъзоларимни бир-бири билан улаб турадиган асаб толалари орасига ўрнашиб олиб, шу аъзонинг ишлашига тўсқинлик қила бошлаган. Бир жойда мункайиброқ узоқ вақт ўтириб қолсам, чап оёғимга қон бормай ишламай қолади. Алқисса, соғлиғимга эътиборсиз бўлиб, нотўғри овқатланиш, кам ҳаракат ва зарарли маҳсулотлардан тийилмаслик натижасида шу аҳволга келиб қолдим.\nМуҳаммадлоиқ қори Оллоҳнинг каломини гўзал оҳангга солиб айтади, кўнглини ранжитган одамларим, айбларим ҳақида эслаб: “Шунча гуноҳ билан олдингга қандай бораман?” деб кўзимда ёш қалқийди...\nОдам кўз ёш қилганда танадаги ортиқча тузлар чиқиб кетиши ҳақида эшитгандим. Мутахассислар намознинг инсон саломатлигига фойдаларини кўп бора исботлашган. Ҳар гал “Аллоҳу акбар” дея саждага бош қўйганимда бўғимларимдаги ортиқча тузларнинг эришини ҳам ҳис қиламан. Намоз гуноҳларимдан фориғ қилгандай, танамдаги касалликни бироз аритгандай, дарддан қийналаётган руҳимни енгиллатгандай, уни юксакликка олиб чиққандай бўлади.\nЙигирма ракат таробеҳ, уч ракат витр намозини адо этиб бўлгач, кеч соат 12дан ошиб кўчага чиқамиз. Ҳаво салқин. Ҳаммамиз уй-уйимизга тарқалиш учун мошина тўхтатамиз. “Кўкча”дан “Дўстлик” метро бекатигача: “20 минг сўм беринг”, дейди биринчи таксичи. “Раҳмат”, деб бошқа такси тўхтатаман. Униси ўн беш дейди. Мўлжалим, ўн минг сўм. Охири лецензияси бори 12 мингга олиб кетади.\nТартибсизлик. Таксиларнинг кмга қараб аниқ бир нархи йўқлиги, ҳамма таксичи ҳар хил нарх айтиши мени ранжитади. Айниқса, Тошкент возкалини эгаллаб олган киракашлар вилоятдан келган йўловчилардан жуда инсофсизларча – отнинг калласидай йўлкара олади.\n“Йигирма минг сўм”, деган таксичини ҳам “инсофсиз” дегим келади. Лекин демайман. У ҳам нима қилсин, ишлаши, оила боқиши керак ахир. Гарчи даромадидан давлатга солиқ тўламаса-да.\nХуллас, қайси бармоғимни тишласам ҳам оғрийди, ўзимники!\nДима Қаюм ўзимиз\nУйга келаман. Газ билан сувни иситадиган “калонка”мизни ёқиб ювинаман. Қишлоқдаги яқинларим эсимга тушади. Ота-онам, ука-сингилларим газ баллон уланган газ плитада сув иситиб ювинишади, чойни ҳам ўшанда қайнатиб ичишади, агар баллоннинг гази тугаб, уни тўлдириш учун нечадир кунга олиб кетишган бўлса, улар чойни ҳам, ювинишга сувни ҳам ўчоқда қайнатишади. Ҳозир-ку кунлар иссиқ. Унча билинмайди. Ҳақиқий муаммо қишда бошланади. Хоналарни печкада иситиш керак. Печкага эса ўтин, кўмир керак бўлади.\nНега мен шаҳарда яшаб қувурда оқиб келаётган газни маза қилиб ишлатаман-у, шароити оғир қишлоқда яшаётган яқинларим баллонга сиқилиб плитага уланган газда ювиниш учун сув иситишади, чой қайнатишади, овқат қилишади. Тандирда ўтин ёқиб нон пиширишади. Бу икки марта адолатсизлик-ку!\nДима Қаюм, яъни Дилшод Болтабоевнинг фейсбукдаги печка, таппи, ўтин ҳақидаги аччиқ латифалари, газ ҳақидаги армонлари, фақир ҳаёти акс этган афандинамо қилиқлари, қишда печка тутунидан танаси, кийимлар қорайиб кетган, оғир турмуш қийинчиликлари сабаб ёшидан эрта қариб қолган қаҳрамонлари – Риштон деҳқон бозорида ул-бул сотувчи юртдошларимизнинг расмлари эсимга тушади. Унинг куюнганича борлигини қишлоқларда яшаб кўрганларгина билади.\nДима Қаюм, шу аҳволида, шу шароитимизда кутубхона очганини эса гўнгда ўстирилаётган гулга ўхшатаман.\nЎлманг, Дилшод ака! Сизнинг ҳамма хатти-ҳаракатларингизда оғир турмушингизга, айтилаётганчалик фаровон бўлмаган бугунги кунларимизга исённи кўраман!\nҚачонки, Дима Қаюмнинг печкалари сотилмай, савдоси инқирозга учраса, қаҳрамонлари чин маънода фаровон яшай бошлаган одамларга айлансагина, биз ўшанда Ўзбекистон тараққиёт сари одимламоқда, дориламон кунлар келди, деб мақтана оламиз. Унгача афанди Дима Қаюм ҳақиқий аҳволимизни бизга ойна тутган каби эслатиб тураверади.\nВазним 95 килограмм. 175 смлик бўйимга ҳисоблаганда, ўн беш килоча ортиқча “чиқиндим” бор. Блогерлар чемпионатида қатнашаётган дўстимиз Рашид Усмоновнинг: “Ортиқча вазнга эга одамлар саҳарликда номига мевалардан еб, сувдан тўйиб олишса, шуни ўзи кун давомида енгил юришларига етарли, деб ўйлайман”, деган тавсияларига амал қилиб бугун саҳарликда фақат сув билан кифояландим. Мана, ифторликка ҳам яқин қолди, аммо очлик ҳисси қийнагани йўқ, кун бўйи енгил, яхши юрдим.\nСуфи – Умар Ҳайём\nБугун Аслиддин оғайним билан интернетда гап талашдик. У сўкинади. “Рўза эдим, бўлмаса ўзим билардим нима дейишни”, дейман. Гўё рўза тутмаган одамга сўкиниш учун “яшил чироқ” доим ёниқдай. У қаҳ-қаҳ отаётган кулгичлар жўнатади. Нима деяримни билмай: “Худо инсоф берсин!” дейман. У яна гап топади: “Кўп қийналманг, озроқ тавба қилганингиз билан аслиятингиз ўзгариб қолмайди ))) Шу қойил қоламанда сизга ))) Рамазон келса сўфи бўлиб қоласиз, маишат бошланса Умар Ҳайём! )))” “Ўзи инсоф берсин ҳаммамизга!” дейман яна иложсиз. У “зўр” деган “лайк” жўнатади.\nАслиддин ҳақ. Яширмайман ёмон одатларим бор. Ёмонидан ёмонлари ҳам. Ичаман. Ичсам баъзи-баъзида чекаман ва бошқалар... Ҳаммасини айтолмайман. Лекин оғайнимнинг имонга келмоқчи бўлаётган одамнинг устидан кулгани оғир ботади.\nАксар юртдошларимизни ўзимга ўхшатаман. Аниқроғи, мен бошқаларга менгзайман. Чунки кўпимиз мусулмон бўла туриб, фарз этилган беш маҳал намозимизни ўқимаймиз. Икки ҳайит ё таробеҳларда бу фарзни адо этишимиз кераклиги эсимизга тушиб масжидга борамиз. Худонинг олдидаги бу қарзимиз ҳисобланса, катта-катта терабайтли миллион-миллион компютернинг хотираларига ҳам сиғмаса керак.\nИчамиз. Аслиддин айтганидай, байрамларда Умар Ҳайёмга айланамиз-қоламиз.\nЧекамиз. Бу билан ўзимизни ҳам, бошқаларни ҳам, атроф-муҳитни ҳам, чўнтагимизни ҳам зарарлаймиз.\nЮрамиз. Албатта, нотўғри, буюрилмаган, таъқиқланган йўллардан.\nРамазонда рўза тутамиз-у, сўнг яна “эски ҳаммом, эски тос”лигимизча юраверамиз. Рўза киришидан бир неча кун аввал касбдошим сўрайди: “Рўзага неча кун қолди?” Нечадир кун дейман мен. У эса: “Тезроқ пиво ичиб қолиш керак”, дейди. “Зўр” гап-а? ((( Гўё рамазондан ташқарида мусулмон кишига ичиш мумкиндай.\nУзоққа бормай, мана ҳозир, шу блогпостни ёзаётганимда ҳам ҳамкасбларимдан бири: “Шерик бўлганида эллик грамм-эллик граммдан олардик”, дейди. Бошқаси: “Ҳозир рўза-ку!” дея киноя қилади. “Ифтордан кейин-да!” давом эттиради ҳалиги касбдошим. “Унда саҳарликка уланиб кетади-да!” қўшимча қилади яна бир касбдошимиз. Хонада кулги кўтарилади.\nҲамкасбларим хонада сигарет тутатишади. Тилимни тишлайман. Индолмайман.\nХуллас, бўйнимизгача – терабайт-терабайтли гуноҳларимиз бўлса кераг-а? Тағин билмадим.\nБиринчи болани олдириб бўлмайди!\nУйдан ишга чиқаётиб, йўл-йўлакай атрофни, атрофдагиларни кузатиб кетдим. Ўғлини кўтарган, хотини ёнида кетаётган йигитга ҳавасим келади.\nБир ҳовлида эркак дарвоза очади. Ҳижобли аёл “Каптива”да ичкаридан чиқиб келади. Эрига “хайр-хайр” қилади. Юзи тундлашиб турган эркакнинг юз ифодаси ўзгармайди. Ишқилиб, аёл яхши ният билан кўчага чиққан бўлсин-да!\nЯнги уйланган оғайнимнинг аёли турмуш қийинчиликларига, эрининг қаттиққўллигига чидолмай уйдан кетиб қолибди. “Сизда кўнглим йўқ, яшамайман”, деяётганмиш. Ҳатто дўхтирга бориб боласини “аборт” қилдирмоқчи бўлибди. Қандай қабиҳлик!\nОғайним фарзандини сақлаб қолиш учун нимжон ҳомиладор аёлини дўхтирхонада икки марта “сохранение” қилдирганди. Келин эса... Хафа бўлса ҳам айтай, эри билан яшамаган тақдирда ҳам дунёга кўз тикиб, кундан кун ривожланиб бораётган болани олдирмоқчи бўлган аёлни фақат ва фақат жиноятчига тенглаштираман. Дўхтир ҳартугул: “Биринчи болани олдириб бўлмайди!” деб қайтариб юборибди. Ўзига шукр!\nОғайнимнинг айтишича, хотини телефонда жуда кўп гаплашаркан. Эри ким билан гаплашаяпсан деб сўраса, аям, дадам, дугоналарим билан деркан аёли... Келин телефонда уйдаги вазиятдан отасини хабардор қиларкан, отаси эса куёвга қўнғироқ қилиб оила ишларига аралашавераркан. Натижада қайнота куёв ўртасида жанжал келиб чиқибди.\nКелиннинг сумкасидан жуда кўп турк сериалларининг, алмойи-жалмойи қўшиқ(чи)ларнинг дисклари чиқибди.\nИжтимоий тармоқдаги аҳлоқсизикка бошловчи, енгил ҳаётга ўргатувчи сериалларнинг баҳслари, уларни тв дастурларидан олдириб ташланишлари, алмойи-жалмойи қўшиқларнинг ёшларимиз онгига салбий таъсири, ёшларни, оилаларни телефон бузаётгани ҳақидаги фикрларни ўйлаб қолдим. Ростмикан-а?\nКасбдошим Бобур Эсонов яқинда армиядан қайтиб келди. Уйида бирор ўн кунча юриб, одамларнинг яшаш тарзини кузатибди. Гап орасида айтиб қолди: “Ҳамма ичадиган бўлибди ҳозир. Ҳатто одамлар маъракада ароқ олиб келасан, деб туриб олишаётган экан!”\nҲаммасига ишсизликни, қийинчиликларни сабаб қилиб кўрсатман. Бобур эътироз билдиради: “Йўқ, ака! Одамларнинг имони сусайиб келган!”\nКеча фейсбукдаги саҳифамга: “Шайх Зайниддин – “Кўкча” жомеъ масжидида таробеҳ намози якунланди”, дея масжид расмлари билан пост қўйгандим. Бир дўстимиз: “Нақадар гўзал. Онам раҳматли ҳаёт бўлганда шу масжидларни кўрсатгани олиб борар эдим. Бизни оналаримиз илмли бўлиб, СССР даврида намозини канда қилмай давлат ишларида ишлаган. Шу кунларни кўрмади. Кўрганда боши осмонга етар эди”.\nЎзимга ўзим савол бераман? Нега совет иттифоқи даврида намозини канда қилмаган одамлар мустақиллик йилларида бенамоз одамларга айланди. Чиндан имонимиз сусайиб кетдими ё?\nСоғлом умуртқасиз яшаб бўлмайди\nЖамиятимизни фалажланган умуртқамга ўхшатгим кеп кетди. “Темир хотин” филмидаги Аломат айтганидай, система бузилган! Қолган муаммоларни атай санамайман. Чунки уларни ҳаммамиз биламиз. Муаммоларимиз шу даражада серобки, менинг умуртқа касалимни тузатиш қанчалик оғир бўлса, уни бартараф этиш ҳам шунчалик оғир.\nРашид Усмоновнинг http://usmonov.uz сайтидаги блогларга назар ташлайман. Уларда шундай ёзилган:\n“Инсон қўлсиз ва оёқсиз яшаши мумкин, лекин носоғлом умуртқа билан яшаш жуда мушкул”.\n“Умуртқа поғонасининг мустаҳкамлиги инсон ички аъзоларининг яхши ишлаши билан боғлиқ бўлса, ички аъзоларнинг саломатлиги умуртқа поғонасининг соғлиги билан боғлиқдир”.\nХуллас, қарс икки қўлдан чиқади. Жамиятимиз ўнгланиши учун ҳам бошқарув системаси, ҳам ўзимиз ҳаракат қилишимиз керак экан.\nҚўрқаман. Бир невропатолог бу касаллик ҳеч қачон тузалмаслигини ҳам айтган. Бошқаси эса аксинча фикрлар билдирган. Қувонаман.\nЎйланиб қоламан. Лекин қанчалик машаққатли, оғир бўлмасин, бундан кейинги ҳаётим(из)ни сақлаб қолишим(из) учун, соғлом яшашим(из) учун, узоқ умр кўришим(из) учун нима қилиб бўлса ҳам умуртқам(из)ни созлашим(из) керак!\nБразилия давлатининг байроғида “Тартиб ва тараққиёт” деган сўзлар ёзилган экан. Рост. Тартиб бўлсагина тараққиётга эришиш мумкин.\nДўхтирларнинг айтишича, ароқ одам танасини жуда сувсизлантириб қўяркан. Менинг танамдаги сув миқдори 50 фоиз чиқди. Соғлом одамда бу кўрсатгич 70 фоиз бўлиши керак экан. Демак, мен бу жиҳатдан ҳам соғлом эмас эканман. Танамда қурғоқчилик.\nЕр юзасининг 70 фоизидан ортиқ қисми ҳам сувдан иборатлиги инсон танасидаги сув билан уйғун келиши мўъжизадай туюлди менга. Рашид Усмоновнинг хулосалари эса фикримни тасдиқлади: “Албатта, бекорга Ер шарининг 70 фоизидан ортиғи сувдан иборат эмас, бу асосан ҳар доим таҳоратда, тоза-озода ювиниб юришни англатади. Тоза одам ҳар доим инфекциялардан йироқда ва соғлом юради. Яна бир жиҳат шундаки, сув одамнинг ички аъзоларига шифо бўлганидек, терисига ҳам даво”.\nУмуртқа поғанаси касалликларини тартибли овқатланиб, кўпроқ сув ичиб, сувда сузиб даволашим мумкин экан.\nЖамшид қўнғироқ қилади: “Ифторликка борасизми?” “Шуни сўрамоқчи эдим сиздан ўзи. Бораман!”, дейман. Пискентдан келадиган меҳмонлар ҳам борлигини айтади. Кечаги жойда кўришамиз.\nХудога шукр! Дўстимга яқин йўлаганимдан сўнг ичкиликдан анча узоқлашдим. Соғлигим кўтармаяптими ё бошқа сабабми, охирги пайтда ўзим ҳам унча ичолмайдиган бўлиб қолибман. Онам ҳам: “Шу ўртоғингга яқин юравер! Кам бўлмайсан!” деб тайинлаган. Кеча таробеҳдан чиқиб уй-уйимизга тарқаётсак: “Майли, “родной!” деб хайрлашгани эсимга тушади.\nБугун фейсбукдаги бир дўстимнинг профилидан ўқиб қолдим! Оллоҳ бир ой рўза тутиб, бир ой таробеҳ намозини адо этган одамнинг барча гуноҳларидан кечаркан. Пост тагига аёллардан бири: “Эҳ, аёллар эркаклардай таробеҳ намозига бора олмайди-да! Аттанг!”га ўхшаш коммент қолдирибди. Ўша аёлга, умуман аёлларга айтгим келди: “Шундай қилиш керак бўлмагани учун ҳам буни сизларга Худо буюрмаган!”\nТаробеҳга борган одамнинг гуноҳлари тўкилиши яхши. Аммо мен Худонинг уйига аввало яхши ўйлар орасида, яхши ниятлар оғушида, яхши одамлар ичида бўлиш, яхшиликка яқинлашиш, яхшиликлар қилиш; ёмон ўйларга бормаслик, ёмон одамларга қўшилмаслик, ёмонликдан қочиш, ёмон ишлар қилмаслик учун бордим. Битикларимга шу ерда нуқта қўяман. Бўлмаса ифторликка, сўнг таробеҳга кеч қоламан.\n4.00 / 23\n4.27 / 19\nНафақат умуртқамиз балки бутун танамиз хам фалаж. Автор ўқувчининг хукмига бугунги кундаги ижтимоий муаммоларимизни аниқ равшан кўрсатиб берган. Услуб бўйича бир неча муаммоларга алохидадан тўхталган. Бу мақтовга лойиқ. Блогпостдаги ечим масаласини оддий ўқувчи фахмлай олмасада зиёли ўқувчи буни пайқай олади. Аммо лекин биздаги мавжуд жамиятчилик хар хилликга асосланган. Ким қандай яшашини эса ўзи хал қилади. У хатто илмсиз бўлса хам.\nЖуда узун ёзилибди. Мақола вертикал чўзилса, яъни бир мавзу чуқур таҳлил қилингани учун узун бўлса, тушунса бўлади. Аммо бу ерда "горизонтал кетилган", кенг майдонда, жуда кўп мавзуларнинг устида юрилаверилган. Натижада мақоланинг узунлиги дарров, дастлабки таассурот сифатида билинади.\n4 Нодир Закиров 23/05/2018\nМавзу сал ёйилиб кетган. Бир мақолада жуда кўп масалани ёритмоқчи бўлгансиз. Худди жўшқин оқаётган дарё саёз ерга бориб ирмоқларга бўлиниб кетгандек, ўқувчи эътибори чалғиб кетади. Яна бир тавсия: имкон қадар узун гаплар ёзманг. Энг узун гапингиз узоғи билан 20та сўздан иборат бўлсин. Бўлмаса ўқувчи гап охиригача етгунча, боши эсидан чиқиб қолади. Мақолангизни очиб берадиган гап жудаям узун.\n2 Бахтиёр Шералиев 23/05/2018\nBlogpostning birinchi gapida muallif nima demoqchi bo'lganini tushunishim uchun 10 marta qayta o'qidim. Baribir tushunmadim, qaysidir so'zlar yo qolib ketgan yoki men o'zbek tilini uncha yaxshi bilmayman. Yana shuni ham aytishim kerakki yarim final uchun umuman "yemagan" blogpost bo'libdi. Bitta blogpostda 14 ta mavzu, biroz ko'p emasmi? Blogpost haddan ortiq cho'zilib ketgan, qolaversa, blogpost tili bir xil tempda, xuddi bir narsani bayon qilib bergandek, avj ko'zga tashlanmaydi. Men muallifning saralashdagi ishidan keyin ulardan yaxshiroq material kutgan edim. Biroq ... P.S. odam organizmiga, salomatlikka oid ma'lumotlarni professional mutaxassisdan olishingizni maslahat beraman.\n4 Расул Кушербаев 23/05/2018\n3 Уйғун Ғафуров 24/05/2018\n4 Мансур Тангишов 25/05/2018\nЛонгрид учун имкон қадар ўқимишли қилишга ҳаракат қилинган. Лекин, бирёқлама ёндашув жуда сезилган, тўғри блоггер ўзининг мустақил ёндашувини исталганча билдириши мумкин, лекин имкон қадар ушбу ёндашувни бошқа мустаҳкамловчи аргументлар, фактлар билан бойитса, шунда унинг пости нисбатан ишонарли бўлади. Блогпостни мазмунини мана шу сўзлар билан ифодаланган мазмун атрофида ёзилган: Жамиятимизни фалажланган умуртқамга ўхшатгим кеп кетди. “Темир хотин” филмидаги Аломат айтганидай, система бузилган! Шу сўзлар учун қўйдим баҳони.\n4 Музаффар Назаров 25/05/2018\nКўпроқ кундаликка ўхшаб қолибди.\n"Умуртқани тузатиш" муаммолари кўтарилган-у, бироқ матн жуда узун. Матндаги ғоя нуқтасини бир ерга жамлашда чалғитувчи ўринлари кўп.\nҲақиқий блогерга хос блогпост )


Пойтахтимизда “AGRO PACK UZBEKISTAN – 2021” халқаро кўргазмаси очилди | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nПойтахтимизда “AGRO PACK UZBEKISTAN – 2021” халқаро кўргазмаси очилди\nПойтахтимизда “AGRO PACK UZBEKISTAN – 20...\n22:16 / 10 Jun\nПойтахтимизда Туркиянинг “Sofuar LTD. ŞTi” корхонаси томонидан Ўзбекистон Савдо-саноат палатаси билан ҳамкорликда “Озиқ-овқат технологиялари, қадоқлаш ва иссиқхона ускуналари “AGRO PACK UZBEKISTAN – 2021” халқаро кўргазмаси очилди.\nКўргазмада қишлоқ хўжалиги маҳсулотларини қайта ишлаш, қадоқлаш, иссиқхона тизимларини, сув ва сут маҳсулотларини сақлаш ускуналарини ишлаб чиқарувчи 30 дан ортиқ турк корхоналари иштирок этмоқда.\nМазкур кўргазма хўжалик юритувчи тадбиркорлик субъектлари, жумладан, ўз фаолиятини энди бошлаган тадбиркорлар учун қишлоқ хўжалиги маҳсулотларини етиштириш, қайта ишлаш ва тайёр маҳсулотни ички ва ташқи бозорда сотишга йўналтирилган инвестиция лойиҳаларини амалга ошириш учун катта имкониятдир.\nТадбир доирасида ўзбекистонлик ва туркиялик тадбиркорларнинг В2В форматидаги музокаралари ўтказилади ва манфаатли шартномалар имзоланади.\nҚишлоқ хўжалиги Ўзбекистон иқтисодиётининг етакчи тармоқларидан бири бўлиб, унда чуқур таркибий ўзгаришлар рўй бермоқда. Берилган маълумотларга кўра, бугунги кунда мамлакатимизда 17 миллион тоннадан ортиқ мева ва сабзавот етиштирилмоқда.\nБу эса аҳоли жон бошига тахминан 300 килограмм сабзавот, 75 килограмм картошка ва 44 килограмм узум демакдир. Бу жаҳонда қабул қилинган оптимал истеъмол меъёрларидан уч баробар юқори эканини англатади.\nЎтган йили қишлоқ хўжалиги маҳсулотларини саноат усулида қайта ишловчи 230 та корхона ташкил этилган. Шу билан бирга, 114 та янги совутгич камералари қурилиб, мавжудлари модернизация қилинган. Натижада мева ва сабзавотларни сақлашнинг умумий ҳажми 832 минг тоннага етказилди.\n“AGRO PACK UZBEKISTAN – 2021” кўргазмаси замонавий техника ва технологияларни жорий қилиш орқали маҳсулотни қайта ишлаш корхоналарининг хорижий компаниялар билан ўзаро манфаатли ҳамкорлигини кенгайтириш йўлидаги платформалардан бири бўлиб ҳизмат қилади.\nКўргазма 12 июнгача давом этади.\nЮлдуз ЎРМОНОВА, ЎзА


27 июль, 2019, 15:51 2027\nТимур Кападзе фаолиятидаги ўзгаришлар ва терма жамоамиз ҳақида нималар дейди?\n- Тўғри, терма жамоамизга нисбатан енгил рақиблар дуч келди, деган фикрларга қўшилса бўлади, - дея гап бошлади, Кападзе. - 1-ўринга Ўзбекистон билан Саудия Арабистони асосий даъвогарлар ҳисобланишади. Албатта, қолган жамоаларни рўйхатдан ўчириб юбориш яхши эмас. Лекин улар билан учрашувларда 100 фоизли натижаларни қўлга киритишимиз керак. Саудия билан иккала ўйинда ҳам максимал натижаларга эга бўлишимиз лозим. Вазиятга реал қарасак, бошқа рақиблардан анча кучлимиз. Менимча, кўп нарса Саудия билан ўзаро учрашувларда ҳал бўлади. Ҳозирча уларда бош мураббий йўқ. Гарчи ҳозирги ҳолати ҳақида бирор нима дея олмасам-да, улар билан бемалол ўйнаса бўлади. Ҳарқалай кўп ўйнаганмиз ва рақибни яхши биламиз. Ўзбекистон ўз гуруҳида 1-ўринни ҳал қила олади. Тўғри, иккинчи ўринлар орасида тўртта энг яхши кўрсаткичга эга бўлганлар ҳам учинчи босқичга чиқишади. Барибир 1-ўрин билан чиққан яхшироқ.\n- Биринчи саватчадаги рақибларни билардик. Кўпинча бизга Эрон ёки Жанубий Корея дуч келарди. Аммо учинчи босқичда улар билан ўйнашимизнинг эҳтимоли катта. Балки уларга қараганда, иккинчи босқичда Саудия Арабистонининг бизга тўғри келгани нисбатан қулайроқ бўлиши ҳам мумкин. Боя айтганимдек, уларнинг кучини яхши биламиз. Айниқса, ўйинчилари индивидуал томондан яхши ўйнашади. Араб жамоалари орасида доим саудияликлар кучли бўлиб келишган. Бундай пайтларда жамоавий ўйин ва мураббийнинг роли асосий ўринга чиқади. Тўғри, Саудия Арабистони ҳам кучли рақиб. Охирги жаҳон чемпионатида ёмон ўйин кўрсатишмади. Улар янги мураббий олишган тақдирда ҳам унга мослашиши учун вақт керак. Бизда эса Эктор Купер анчадан бери ишлаяпти ва бизнинг кучимизни, услубига мос келадиган футболчиларни билади. Шу боис Саудияга қараганда, бизнинг плюс томонларимиз кўпроқ. Очиғи, бошқа гуруҳларга қараганда, буниси ўзимиз хоҳлагандек кўриниш олди десак ҳам бўлади. Барибир биринчи саватчадаги кучли рақиблардан кимдир бизга дуч келишини тахмин қилаётгандик. Осиё Кубогида Таиланд, Вьетнам, Қирғизистон каби термалар яхши таассурот қолдиришди. Агар гуруҳимизга Қирғизистон ва Тожикистон каби рақиблар тушишганида бу дербига айланарди. Тўғри, улардан кучлимиз, лекин барибир бундай дербилар жуда қизиқарли ва муросасиз ўтарди. Бизда эса Сингапур, Яман ва Фаластин бор ва биздан пастдаги саватчалардан уларнинг рақибимизга айланишгани бизга бироз енгиллик берди. Чунки улардан кўра бизга қўшимча қийинчилик туғдирадиган жамоалар ҳам бор эди. Лекин футболда олдиндан ютилмайди. Ҳар бир учрашувга 100 фоиз тайёргарлик кўриш талаб этилади. Биринчи ўйинни сафарда ўтказамиз. Лекин Фаластин ва Яман ўз майдонидаги ўйинларни қаерда ўтказиши ҳали номаълум. Агар улар ўз уйида ўйнашмаса, бу ҳам яна бир қулайликни яратади. Чунки ўйинлар бетараф майдонда ўтказилса, Фаластин ҳам, Яман ҳам худди сафарда ўйнаётгандек бўлади. Рақибларни яхши ўрганиб чиқиш керак. Ўйлайманки, Купер ўз ишини яхши бажаради ва жамоани 1-ўрин билан олиб чиқади.\n- Мени чақиришди ва «Пахтакор» бош мураббийи Шота Арвеладзе билан гаплашдим. Клубда ишламайдиган бўлдим. Боиси улар ёшлар жамоасини камида 2-3 йил бошқарадиган мураббий қидиришаётган экан. Клуб ўз академияси ва ўринбосарлар жамоасидаги тизимларни тўғрилашяпти. Шу сабабли катта эътибор қаратишяпти. Менга узоқ муддат ишлайдиган мураббий кераклигини айтишди. Уларга эса бунча муддатга ишлай олмаслигимни, балки маълум вақтдан кейин Суперлиганинг бирор-бир жамоасидан таклиф бўлиб қолиши мумкинлигини айтдим. Улар ҳам мен ҳақимда шуни тахмин қилиб туришган экан ва фикрларимни тўғри тушунишди. Лекин «Пахтакор» ҳам тўғри тизим яратяпти. Шунга асосан ёшлар жамоасини узоқроқ бошқарадиган мураббий излашяпти.\n- Азиз Ҳайдаров терма жамоалар марказига раҳбар бўлгач, мени ҳам таклиф қилишди. Энди терма жамоалар марказида селекционер мураббий сифатида иш бошладим. Шу тариқа, барча ёшдаги терма жамоаларда селекционер бўлиб ишга киришдим. Кўпроқ ёшлар ва ўсмирлар терма жамоаларига эътибор қаратамиз. Бу борада бизда кўплаб ўйинчилар кенгайтирилган рўйхатимизда бор. Бунинг устига ҳали қолган ёшдаги терма жамоалар ташкил этилмаган. Энди барча истеъдодларни саралаймиз. Айниқса, уларнинг саралашда ҳаққонийлик, шаффофлик бўляптими, шундай жиҳатларга ҳам кўпроқ эътибор берамиз.\nТимур Сизга омад тилаган холда Баркарорлик Узбек футболида ахойиб кайтарилмас из колдириб айрим (номардчиликлардан тирикчилик килаётган шахслар)дан фаркли равишда футбол оркали Фаргона номини кутаришингизга тилакдошман Сиз имкон булса Нефтчига келсангиз мураббий булиб жуда катта савоб ишига кул урган буласиз Узбекистон футболи яна кайтади неча йиллик орзулар ушалади Бабаян, Жалилов,М.Косимовдек крахабор соткинлар дамини олади узр Тимур Фаргона учун рисковать надо...\nКим яхши туласа уша екда ишлайман деб айтинг. Энг яхши ешлар мурабийи Равшан ака\nNavbahor murabbiyi boladi 2020 yilda


Ўш: Полковник қотилининг фотороботи эълон қилинди - BBC Uzbek - Mintaqa\nСўнгги янгиланиш 12 январ 2013 - 13:08 GMT\nРасмий хабарларга кўра, ҳозир Ўш шаҳридаги барча милиция идоралари фавқулодда ҳолат шароитида иш олиб боришмоқда ва шаҳар атрофида шошилинч равишда блок-постлар ўрнатилган\nФоторобот Қирғизистон Ички ишлар вазирлиги томонидан эълон қилинган. Жанубий Ўш, Жалол-Обод ва Боткен вилоятлари бўйича Уюшган жиноятчилик ва коррупцияга қарши кураш бошқармаси бўлими бошлиғи Тўлқинбек Шоноев жума куни кечқурун ўлдириб кетилганди.\n35 ёшда бўлган полковникнинг ўз уйи ёнида номаълум шахслар ҳужумига учрагани айтилади. Хабарларга кўра, Тўлқинбек Шоноевга қарата тўққизта ўқ узилган ва беш еридан ўқ еган зобит воқеа жойида ҳаётдан кўз юмган.\nЮз берган ҳодиса ортиданоқ Қирғизистон Президенти Алмазбек Атамбоев мамлакат Ички ишлар вазирлигига юз берган қотилликни синчиклаб ўрганишга буйруқ берган.\nРасмий хабарларга кўра, ҳозир Ўш шаҳридаги барча милиция идоралари фавқулодда ҳолат шароитида иш олиб боришмоқда ва шаҳар атрофида шошилинч равишда блок-постлар ўрнатилган.\nЖорий пайтда қотилликка гувоҳ бўлганлар сўроқ қилинмоқда ва қуролли ҳужум тафсилотлари синчиклаб ўрганилмоқда.\nЎз вилояти прокуратураси юз берган ҳодиса юзасидан жиноий иш қўзғаган ва махсус тергов-оператив гуруҳлари ҳам тузилган.\nТергов амалиётларини ўтказиш учун Ички ишлар вазири муовинларидан бири бошчилигидаги махсус ҳайъат зудлик билан минтақага жўнаб кетган.\nҚотилликда ташқи кўринишидан маҳаллий фуқаролар экани айтилаётган 20-30 ёшларда бўлган шахслар гумон этилишмоқда\nҚотилликда ташқи кўринишидан маҳаллий фуқаролар экани айтилаётган 20-30 ёшларда бўлган шахслар гумон этилишмоқда.\nМасъуллар полковникнинг ўлдирилиши унинг касбий фаолияти билан боғлиқ эканини тахмин этишмоқда.\nБугун шанба куни юз берган ҳодиса юзасидан Қирғизистон Олий Кенгаши Мудофаа ва хавфсизлик қўмитасининг фавқулодда йиғини ҳам бўлиб ўтган.\nҚўмита раиси, хавфсизлик хизмати генерали Тўқон Мамитов, марҳум зобит ҳамкасблари орасида сотқинлар борлиги ва улар полковник Шоноевни ўлдиришдан алоҳида манфаатдор бўлган бўлишлари мумкинлигини айтган.\nУнга кўра, қотиллик қурбони бўлган Тўлқинбек Шоноевнинг қўлида уюшган жиноий гуруҳларни ошкор этган ҳужжатлар бўлган ва улар билан бирга ўзларининг ҳам сирлари очилиб қолишини истамаган сотқин зобитлар шу ҳақдаги маълумотларни қотилларга сотиб боришган.\nГенерал Қирғизистон Ички ишлар вазирлигини кескин танқид қилиб, тегишли қонунларга ҳуқуқ-тартибот ходимларига қаршилик қилган шахслар учун кўзда тутилган жазо чораларини кучайтирувчи қўшимча моддалар киритилишини таклиф қилган.\nБунга ўхшаш қотиллик ҳоллари собиқ президент Асқар Акаев даврида ҳам кузатилган, Қурмонбек Бакиев раҳбарлиги остида эса, янада кучайган.\nАйрим маълумотларга кўра, ўтган йиллар давомида ўндан ортиқ давлат арбоби, юқори лавозимлардаги ҳуқуқ-тартибот зобитлари, журналистлар ва жамоатчи фаоллар ўлдирилган.


“Янги Ўзбекистон - янгича дунёқараш” мавзусида тадбир\n08:51 / 22.11.2020 404\n“Янги Ўзбекистон - янгича дунёқараш” мавзусида тадбирлар ташкил этилмоқда. ТИҚХММИ “Гидрология ва Гидрогеология” кафедрасининг профессор-ўқитувчилари дос. Д.Назаралиев, асс. С.Қодиров, асс. С.Мансуров ва Қ.Эшқуватовлар 2020 йил 20 ноябрь куни Ўрта Чирчиқ туманидаги “Гулобод” МФЙ ҳудудидаги 60-умумий ўрта таълим мактабида ташкил этилган тадбирда иштирок этдилар. Тадбирда, "Гулобод" маҳалласи аҳолиси вакиллари, нуроний отахон ва онахонлар, хотин-қизлар кенгаши аъзолари, мактаб ўқитувчи ва ўқувчилари, ҳамда бир қатор фаоллар қатнашдилар.\nМазкур тадбир Ўзбекистон Республикасининг давлат мадҳияси билан бошланди. Тадбир ўта кўтаринки кайфиятда ва карантин қоидаларига риоя қилган ҳолда ўтказилди. Тадбирнинг очилишида “Гидрология ва Гидрогеология” кафедраси мудири, дос. Д.Назаралиев сўзга чиқиб юртимизда кейинги йилларда олиб борилаётган ижтимоий, иқтисодий ҳамда сиёсий соҳалардаги ислоҳотларнинг туб моҳияти ҳақида тадбир иштирокчиларига яна бир бор гапириб ўтдилар. Маърузачи кейинги йилларда юртимизда кўпгина соҳаларда қўлга қиритилаётган улкан ютуқларга алоҳида тўхтаб ўтди. Тақдимот билан бойитилган ушбу маъруза тингловчиларда катта таассурот қолдирди.Тадбирда 60-мактаб, Гулобод МФЙ раиси А.Дехқонов ўз маърузалари билан иштирок этишди. Тадбир бадиий қисм билан давом этди. Бадиий қисмда Ўрта Чирчиқ тумани бадиий ҳаваскорлари ва 60-мактаб бадиий тўгаракларининг иштирокчилари ҳамда бир қатор спортчи ёшлар ўз чиқишлари билан йиғилганларни хушнуд қилдилар. Тадбирда 60-мактаб ўқитувчилари ва ўқувчилари тамонидан ўзбек, рус, инглиз тилларида тадбир иштирокчиларини табириклашди.Тадбирда “Билимдон-зукколар” беллашуви ўтказилди. Беллашув ғолибларига ва тадбирнинг фаол иштирокчиларига дос. Д.Назаралиев ва МФЙ раиси номидан турли-хил эсдалик совғалари улашилди. Тадбир жуда кўтаринки руҳда ва юксак савияда ўтказилди.


2 807 so'mdan\nЎта юқори сезувчанликда қўллаш мумкин эмас.\nМеъда ва 12-бармоқ ичакнинг яра касаллигида, юрак ишемик касаллигида эҳтиёткорлик билан қўлланади.\nФармакологик фаол метаболитларини (пиридоксаль фосфати ва пиридоксаминфосфат) ҳосил қилиб жигарда метаболизмга учрайди. Плазма оқсиллари билан пиридоксальфосфати 90% боғланади. Яхши сўрилади ва барча тўқималарга киради; асосан жигарда тўпланади, камроқ миқдорда мушакларда ва марказий нерв тизимида тўпланади. Йўлдош орқали киради, она сути билан чиқарилади. Ярим чиқарилиш даври – 15-20 кун. Буйраклар орқали (вена ичига юборишда – 2% сафро билан), шунингдек гемодиализ жараёнида чиқарилади.\nВ6 гипо- ва авитаминози (даволаш ва олдини олиш) – сифатсиз овқатланиш, давомли кечувчи инфекциялар, диарея, энтерит, спру, давомли стресс ҳолатлари, мальабсорбция синдроми, меъданинг ва ичакнинг катта қисмлари олиб ташланганидан кейинги ҳолат, гемодиализ.\nМажмуавий даволаш таркибида: гипохром ва микроцитар анемия, паркинсонизм, радикулит, Литтл касаллиги ва Меньер касаллиги ва синдроми, невритлар (шу жумладан қандли диабет фонидаги), невралгия, янги туғилган чақалоқлардаги пиродоксинга қарам тиришиш синдроми, фтивазидни қабул қилиш вақтида беморларда тиришишларни пайдо бўлишини олдини олиш; гестоз, алкоголизм, этанол ва туберкулезга қарши дори воситаларини қабул қилиш фонида жигарнинг шикастланиши, ўткир ва сурункали гепатитлар, диурезни ошириш ва диуретикларнинг таъсирини кучайтириш учун.\nДерматитлар (шу жумладан атопик ва себореяли), герпетик инфекциялар (Varicella zoster, Herpes simplex), псориаз, экссудатив диатезда қўлланади.\nАгар ичга қабул қилиш мумкин бўлмаса (қусишда) ва ичакдан сўрилиш бузилганида тери остига, вена ичига, мушак ичига буюрилади. Катталарга – суткада 50-100 мг дан 1-2 қабулда, болаларга – 20 мг дан. Катталар учун даволаш курси 1 ой, болалар учун – 2 ҳафта. Изониазид, фтивазид билан ёндош даволашда суткада 5-10 мг дан.\nСидеробласт анемияни даволаш учун ичга 100 мг дан ҳар куни ёки 100 мг дан мушак ичига, ҳафтада 2 марта буюрилади. Бир вақтда фолат кислотасини, цианокобаламинни, рибофлавинни қабул қилиш мақсадга мувофиқдир.\nПаркинсонизмда – м/и суткада 100 мг дан; даволаш курси – 20-25 инъекция, даволаш курси 2-3 ойдан кейин такрорланади ёки суткада 50-100 мг дозада бошлаб, ҳар куни доза 50 мг га, оширилади ва суткада 300-400 мг гача етказилади, бир марталик инъекция кўринишида 12-15 кун давомида.\nИнволюцион ёшидаги депрессияларда м/и – суткада 200 мг дан.\nПиридоксинга қарам тиришиш синдромини даволаш учун катталарга – в/и ёки м/и 30-600 мг; болаларга – 10-100 мг ҳар куни буюрилади.\nЮрак-қон томир тизими томонидан: тахикардия, юрак соҳасида оғриқ.\nНерв тизими томонидан: бош оғриғи, бош айланиши, ҳолсизлик, қўзғалиш, координацияни бузилиши, парестезиялар, оёқ-қўлларда увишиши, “пайпоқ ва қўлқоп” симптоми (оёқ-қўлларда нохуш ҳиссларни ривожланиши), тез юборилганда ҳушни йўқотиш ва тиришишни ривожланиши.\nНафас тизими томонидан: нафасни қийинлашиши.\nМеъда-ичак йўллари томонидан: кўнгил айниши, эпигастрийда оғриқ, меъда ширасини ошиши.\nМоддалар алмашинуви ва метаболизм томонидан: фолат кислотаси даражасини камайиши.\nИммун тизими, тери ва тери ости клетчаткаси томонидан: анафилактик шок, эшакеми, тошма, қичишиш, терини қизариши, тана ҳароратини ошиши, дерматит, ангионевротик шиш, фотосенсибилизация.\nЮбориш жойида бузилишлар: гиперемия, қичишиш, ачишиш.\nДиуретикларнинг таъсирини кучайтиради; леводопанинг фаоллигини сусайтиради.\nИзоникотин гидразиди, пенициллинамин, циклосерин ва эстероген сақловчи контрацептивлар пиридоксиннинг самарасини сусайтиради.\nЮрак гликозидлари (пиридоксин миокардда қисқарувчан оқсилларнинг синтезини ошишига ёрдам беради) глутамин кислотаси ва аспаркам (гипоксияга чидамлиликни оширади) билан яхши қўшилади.\nПиридоксин эритмасини бир шприцда тиамин (В1 витамини) эритмаси, цианокобаламин (В12 витамини) эритмаси, ишқорий эритмалар, темир тузлари ва оксидловчиларни эритмалар билан аралаштириш мумкин эмас. Бир инфузион тизимида ёки бир шприцда қуйидаги дори воситалари: адреномиметиклар, ампициллинни натрийли тузи, амфотерицин В, аскорбин кислотаси, фитоменадион, дипиридамол, натрий оксиферрискабон, фенотиазин ҳосилалари (хлорпромазин), фуросемид, этамзилат, эуфиллин билан аралаштириш тавсия қилинмайди.\nВ6 витамини ўсимликларда ва ҳайвон аъзоларида, айниқса тозаланмаган донларда, сабзавотларда, гўштда, балиқда, сутда, балиқда ва қорамол жигарида, тухум сариғида сақланади. В6 витамини ачитқиларда нисбатан кўп. В6 витаминига эҳтиёж овқат маҳсулотлари билан қондирилади; қисман у ичак микрофлораси томонидан ҳам синтезланади.\nПиридоксиннинг катталар учун суткалик эҳтиёжи 2-2,5 мг, 6 ойдан 1 ёшгача бўлган болалар учун – 0,5 мг, 1-1,5 ёш – 0,9 мг; 1,5 дан 2 ёшгача – 1 мг, 3-4 ёш – 1,3 мг; 5-6 ёш – 1,4 мг; 7-10 ёш – 1,7 мг, 11-13 ёш – 2 мг; 14-17 ёшли ўсмирлар учун – 2,2 мг; 14-17 ёшли қизлар учун – 1,9 мг. Аёллар учун – 2 мг ва қўшимча ҳомиладорликда – 0,3 мг, эмизишда – 0,5 мг ни ташкил этади.\nЖигарнинг оғир шикастланишларида пиридоксин юқори дозаларда унинг фаолиятини ёмонлашувини чақириши мумкин.\nЭрлих реагенти ёрдамида уробилиногенни аниқлашда натижаларни бузиши мумкин.\nТуберкулёзни изоникотин кислотасининг гидразиди ва унинг ҳосилалари билан даволашда юборилган 1 г изоникотин кислотасининг гидразидига 0,1 г пиридоксинни буюриш лозим (марказий нерв тизимининг фаолиятини бузилишини олдини олиш учун).\nДори воситасини қўлланиши бўйича ҳомиладор аёлларда назоратланган тадқиқотлар бўлмаганлиги сабабли пиридоксинни ҳомиладорлик даврида фақат агар аёллар учун кутиладиган фойда ҳомила учун бўлган хавфдан устун бўлган ҳоллардагина тавсия қилинади. Пиридоксин кўкрак сутига чиқарилади. Пиридоксин юқори дозаларда лактацияни бостириши тўғрисида маълумотлар мавжуд. Эмизиш даврида буюриш зарурати бўлганида эмизикли аёллар учун тавсия қилинадиган суткалик эҳтиёжидан ошадиган дозаларни ишлатиш тавсия этилмайди.\nДори воситаси одатда автомобилни бошқариш ёки механизмлар билан ишлаш қобилиятига таъсир қилмайди, аммо ножўя реакцияларни ривожланиш эҳтимолини ҳисобга олиш лозим.\nСимптомлари: ножўя самараларни кучайиши, оқсиллар, углеводлар ва липидлар алмашинувини бузилиши, МНТда (периферик нейропатия) ва паренхиматоз аъзоларда (никотинамид коферментларини НАД ва НАДФ фаоллигини сезиларли пасайиши билан боғлиқ алмашинув жараёнларини бузилиши ва никотин кислотасини танқислиги) дегенератив ўзгаришлар. Периферик нейропатия симптомлари ўз ичига: гиперестезияни, парестезияни, мушак заифлигини олади. Қадам ташлашни кучайиб борувчи бузилиши, увишиш ҳисси ва оёқ ва қўлларда санчиқ, қисман сочни тўкилиши, инфекцияларга нисбатан қаршиликни пасайиши, қон ивишига қарши тизими фаоллигини пасайиши билан кечадиган сенсор нейропатия бўлиши мумкин. Юқори дозаларни узоқ вақт юборилганда В6 гипервитаминози ривожланади, у мушак тўқимасида ва ички аъзоларда оқсил миқдорини камайиши билан характерланади. В6 гипервитаминозини эрта босқичида терида тошма, бош айланиши, тиришишлар бўлиши мумкин. Дори препарати бекор қилинганда бу белгилар қайтувчандир.\nДаволаш: дори воситасини бекор қилиш, симпмтоматик даволаш.


Вашингтон расмийлари жаҳон бўйлаб барча авиакомпанияларни АҚШга парвоз қилаётган учқичларда хавфсизлик чораларини кучайтиришга чақирди.\nБунга Нигерия фуқаросининг 25 декабр куни Амстердамдан Детройтга парвоз қилаётган учқични портлатиб юбориш уриниши сабаб бўлди.\nВоқеа гувоҳларининг билдиришича, 23 яшар Нигерия фуқароси учқич Детройтга яқинлашаётган маҳал оёғига боғланган портловчи мосламани ҳаракатга келтиришга уринган, бироқ бомба мосламаси ишламай қолган. Шунда нигериялик талаба бўлгани айтилаётган шахс портловчи мосламани ёқиб юборган.\nСамолёт экипажи ва йўловчилар ўтни ўчиришга ва Нигерия фуқаросини қўлга олишга муваффақ бўлган. Айтилишича, Амстердамдан Детройтга парвоз қилаётган учқичда 278 нафар йўловчи ва экипаж аъзоларидан 11 киши бўлган.\n-Даставвал резина шари ёрилганга ўхшаган товуш эшитилди, ундан сўнг бир йўловчи аёл қичқириб, “Нималар қиляпсиз, нималар қиляпсиз?” дея бақира бошлади. Товуш чиққан жойга қараганимда, у ерда ерда кимлардир ўзаро олишаётган эди. Мен бир неча қатор орқада эдим ва у ердан тутун чиқаётгани ва ёнғин рўй бераётганини кўрдим. Кейин кимдир ўт қўйган шахс устига сакради. Кимдир ўт ўчириш мосламасини олиб келиб, ўтни ўчиришга муваффақ бўлди. Шу қисқа вақт давомида йўловчилар саросимага тушдилар,-деди воқеа гувоҳларидан бири.\nБошқа бир йўловчи эса самолётни портлатишга уринган шахснинг бир оёғи куйганини айтади:\n-Унинг оёғи жиддий куйган эди. Ўт ўчириш мосламаси ва сув ёрдамида уни оёғидаги ўтни ўчирдилар. Аэропортга қўнганимизда самолёт ичкарисида куйган ёмон ҳид келиб турар эди,-дейди воқеа гувоҳларидан бири.\nМаълум бўлишича, учқични портлатишга уринган шахснинг исми Умар Фароук Абдулмуталлаб бўлган ва у полицияга портловчи мосламани Яман давлатидан сотиб олгани ҳамда Ал-Қоида номидан ҳаракат қилаётганини маълум қилди.\nЎз исмини ошкор қилишни истамаган АҚШ расмийларига кўра, Абдулмуталлаб АҚШ учқичини портлатиш учун Ал-Қоида тайёргарлигидан ўтганини ҳам тан олган.\nАҚШ ва Нидерландия матбуотининг билдиришича, 23 яшар Нигерия фуқароси Лондондаги университетлардан бирида таҳсил олган.\nБундан ташқари Умар Фароук Абдулмуталлабнинг АҚШ разведка хизматининг махсус рўйхатида бўлгани ҳам хабар қилинмоқда.\nАйни пайтда Оқ уй маъмурияти ҳозирда Ҳавайи оролларида дам олаётган президент Барак Обама ушбу воқеани яқиндан кузатиб бораётгани маълум қилди.\nАҚШ расмийлари, шунингдек, ушбу воқеадан сўнг мамлакат ичкариси ва халқаро йўналишларда парвоз қилаётган йўловчи самолётларида хавфсизлик чораларининг кучайтирилишини билдирдилар.


Капалаклар оламига саёҳат (Менинг биринчи энциклопедиям) - цена и характеристики, купить в Ташкенте (Артикул: 21I6NOD) - Tovar.uz\nКапалаклар оламига саёҳат (Менинг биринчи энциклопедиям) в Ташкенте\nАртикул: 21I6NOD Нет в наличии\nКапалаклар оламига саёҳат (Менинг биринчи энциклопедиям)\nПодробное описание: Капалаклар оламига саёҳат (Менинг биринчи энциклопедиям)\nАтрофимиздаги оламнинг гўзаллигини кўряпсизми? Ҳа, табиат нақадар гўзал ! Унинг гўзаллигини гуллар ва капалакларсиз тасаввур қилиб бўлмайди. Айниқса, баҳорда турфа хил гулларга қўниб, учиб юрган рангин капалакларни кўрганингизда кўнглингиз яйрайди. Уларнинг товланаётган қанотчалари сизни ўзининг ортидан югуришга мажбур қилади.\nСиз ҳамиша кўриб юрган капалакларни янада яхшироқ билишни хоҳлайсизми ? Марҳамат, ушбу китоб капалакларнинг ажойиб оламини сизга намоён этади.\n"Ўзбекистон миллий энсиклопедияси" давлат илмий нашриёти , 2018 йил\nМодель: Капалаклар оламига саёҳат (Менинг биринчи энциклопедиям)


Кўп квартирали уйдаги жой мулкдори умумий мол-мулкни сақлаб туриш учун мажбурий бадалларни тўлашдан бош тортяпти. Унинг айтишича, уларни ошириш учун овоз бермаган, шу туфайли умумий йиғилиш қарорига бўйсунмас эмиш. Бошқа мулкдор ҳам бадалларни тўламоқчи эмас, сабаби у ўзини ширкатнинг аъзоси деб ҳисобламайди. Айтишича, таъсисчилар мажлисида иштирок этмаган, уни тузишда овоз бермаган, шундай экан, бадалларни ҳам тўламоқчи эмас.\nЯнги уй-жой қонун ҳужжатлари бу масалаларни қандай тартибга солади?\n– «Кўп квартирали уйларни бошқариш тўғрисида»ги Қонунда кўп квартирали уйдаги жойлар мулкдорларининг умумий йиғилиши кўп квартирали уйнинг юқори бошқарув органи эканлиги белгиланган (Қонуннинг 20-м.). Ширкатни ташкил этиш тўғрисидаги (шунингдек унинг ваколатига кирувчи масалаларга доир) қарор, агар умумий йиғилишда иштирок этаётган барча жойлар мулкдорларининг ёки улар вакилларининг 50 фоизидан кўпи уни ёқлаб овоз берса, қабул қилинган ҳисобланади (Қонуннинг 31-м.).\nУмумий йиғилиш қарори турар жойларнинг ва яшаш учун мўлжалланмаган жойларнинг мулкдорлари, шу жумладан овоз беришда иштирок этмаганлар ёки қарши овоз берганлар томонидан ҳам бажарилиши мажбурийдир (Қонуннинг 21, 41-моддалари). Яъни кўпчиликнинг қарорига норози бўлган камчлик мулкдорлар кўпчилик томонидан қабул қилинган қарорга бўйсуниши керак.\nШиркат ташкил этилган кўп квартирали уйдаги жойни сотиб олувчи шахслар ўзида жойга бўлган мулк ҳуқуқи юзага келган пайтдан эътиборан ширкат аъзосига айланади. Жой бошқа шахсга ўтказилган тақдирда ширкат аъзоси бўлган унинг мулкдори янги мулкдорни ўзининг ширкат аъзоси эканлиги ҳамда ширкат уставида белгиланган, янги мулкдорга ўтадиган ҳуқуқ ва мажбуриятларга эга эканлиги тўғрисида хабардор қилиши шарт (Қонуннинг 30-м.).\nККУдаги жойлар мулкдорларининг кўпчилиги томонидан ширкатдан чиқиш тўғрисида қарор қабул қилинганда;\nширкат тугатилганда (Қонуннинг 35-м.).\nЯнги Қонунда умумий йиғилишда мулкдорлар томонидан қарорлар қабул қилиниши ҳуқуқи бироз торайган. Умумий йиғилиш кворуми мулкдорларнинг 50 фоизидан кўпни ташкил этиши керак. Умумий йиғилишда иштирок этаётган мулкдорларнинг ярмидан кўпи овоз берган тақдирда қарор қабул қилинган деб ҳисобланади. Агар уйда 70 та квартира мавжуд бўлса, умумий йиғилишда 36 мулкдор иштирок этган тақдирда ҳам кворумга амал қилинган ҳисобланади. 19 нафар аъзо овоз берган тақдирда қарор қабул қилинган ҳисобланади. Овоз бермаган ёки йиғилишда иштирок этмаган қолган 51 нафар мулкдор шу қарорга бўйсунади. Бу қай даражада адолатдан?\nАйни вақтда Қонунда умумий йиғилишда мулкдорларнинг бевосита иштирокисиз қарорлар қабул қилишнинг бошқа усуллари ҳам таклиф этилаётир: сўровнома ўтказиш йўли билан ёки мулкдорнинг вакили орқали ишончнома бўйича. Бу ўринда кўп нарса ширкат бошқаруви томонидан қарорлар қабул қилишнинг белгиланган муқобил усулларини амалга оширишга риоя этилишига боғлиқ.\nШуни қайд этиш керакки, ўз кучини йўқотган «Хусусий уй-жой мулкдорларининг ширкатлари тўғрисида»ги Қонунда агар ширкат аъзоларининг 50 фоизидан кўпи уни ёқлаб овоз берган бўлса, қарор қабул қилинган ҳисобланиши меъёри бор эди. Лекин айнан қайси ширкат аъзолари – умумий йиғилишда иштирок этаётганми ёки умуман ширкат аъзоларими, бу масалага ойдинлик киритилмаган эди. Бу эса мулкдорларнинг тор доирасида қабул қилинган умумий йиғилишнинг айрим қонунга хилоф қарорларининг низолашуви имкониятини туғдирар эди.


23 октябр 2021, Тошкент вақти: 19:26\nТошкент қирғиз гўштига тақиқни бекор қилса¸ қирғиз гўшти ўзбек бозорига легал тарзда кира бошлайди.\nҚирғиз матбуотининг ёзишича, 2009 йил 27 декабр куни Қирғизистон Бош вазири Дониëр Усеновнинг Тошкентда ўзбек расмийлари билан гўшт экспортига қўйилган тақиқ борасидаги музокараларидан ижобий натижа кутилаяпти.\nДониëр Усенов Бишкекка қайтгач журналистларга Тошкент музокараларида Ўзбекистон томонининг Қирғизистонга эпизоотик касалликлар¸ яъни ҳайвонларда эпидемия тусини оладиган касалликлар билан боғлиқ вазиятни ўрганиш учун махсус ишчи гуруҳ жўнатишга рози бўлганини билдирди.\nАгар ўзбек мутахассисларини Қирғизистондаги ҳайвонлар билан боғлиқ мавжуд вазият қаноатлантирса, Қирғизистон яна Ўзбекистонга гўшт экспортини йўлга қўйиши мумкин.\nЎзбекистон Давлат ветеринария хизмати ходими Абдурасул Болтаевга кўра, Ўзбекистон томони Қирғизистоннинг гўшт экспорти борасидаги таклифларини ўрганишга тайёр.\n- Гўшт экспорт маҳсулотига келсак¸ худди шундай, Бош вазиримиз айтгандай, бу нарса бизнинг қонунларимизда кўзда тутилган ҳақиқатан ҳам. Биз бу ердан мутахассисларни жўнатиб¸ маҳсулот ишлаб чиқарадиган жойни ëки маҳсулотни тайëрлайдиган ҳудудни белгиланган тартибда инспекцион текширувдан ўтказиш ҳуқуқига эгамиз. Агар уларда Ўзбекистонга экспорт қилиш эҳтиëжи бўлса¸ биз у ерда ветеренария томонидан хавфсизлигини таъминлашни кўриб чиқамиз. Яъни ўта хавфли касалликлар инфекциясининг республикамизга кириб келишидан давлат ҳудудини ҳимоя қилиш бизнинг вазифамизга юклатилади. Шундан келиб чиқилади. У томондан таклиф тушса¸ биз албатта қилиб берамиз, дейди Абдурасул Болтаев.\nЖаноб Болтаев Қирғизистондан гўшт олиб келинишига тақиқ қўйилгани сабабини тўрт йил аввал қўшни мамлакат ҳайвонлари орасида хавфли касалликлар пайдо бўлгани билан изоҳлайди.\n- Ҳайвонлар орасида ўта юқумли касалликлар рўйхатга олинганлиги учун тақиқ қўйилган. 2006 йилда бўлган¸ ундан кейин 2008 йилда қўшимча бўлган. Биз ҳаммасини назоратга олганмиз. Ҳатто ҳар кунлик мониторинг олиб борилади, дейди Абдурасул Болтаев.\nАйтилишича¸2006 йили Қирғизистонда ҳайвонлар орасида оқсим касаллиги тарқалгач, Ўзбекистон, Қозоғистон ва Россия Қирғизистондан гўшт олиб келишга тақиқ жорий қилган.\n2009 йилнинг сентябр ойида Қозоғистон ушбу тақиқни бекор қилди. Эндиликда Ўзбекистоннинг ҳам жорий тақиқни бекор қилиши кутилаяпти.\nҚирғиз матбуоти, хусусан унда чиқиш қилаëтган маҳаллий мутахассислар кейинги икки йил мобайнида Қирғизистонда ҳайвонлар орасида хавфли касалликлар қайд этилмаганини таъкидлашмоқда.\nҚирғизистондаги “Ҳайвонлар соғлиги” жамоатчилик бирлашмаси раҳбари Қалис Жумақанов¸ айни пайтда мамлакатдаги да ветеринар вазиятнинг соғломлашганини айтади.\n- Тўғри, Қирғизистонда 2-3 йил аввал эпизоотик вазият юзага келганди. Ҳайвонлар орасида турли хил хавфли ва юқумли касалликлар пайдо бўлганди. Лекин биз кейинги йиллар давомида мутахассислар ёрдамида вазиятни ўрганиб, мавжуд аҳволни соғломлаштиришга муваффақ бўлдик. Ҳозирда Қирғизистондаги ҳайвонлар орасида оқсим, ўлат каби юқумли ва хавфли каслликлар умуман йўқ. Қирғиз матбуотини кўпчилик яхши билади, бизда матбуотдан бирор воқеа ёки ҳодисани яшириш мумкин эмас. Мен бу билан ҳақиқатни гапираётганимни таъкидламоқчиман. Ўзбек мутахассислари келиб вазиятни ўрганишлари мумкин. Икки давлат ўртасида гўшт савдоси яна йўлга қўйилса¸ бундан икки томон ҳам фақат ютади, дейди Қалис Жумақанов.\nКузатувларга кўра, Қирғизистондан Ўзбекистонга гўшт олиб келинишига расмий тақиқ бўлишига қарамай чегара ҳудудларда яшовчи ўзбекистонлик аҳоли турли йўллар орқали барибир Қирғизистонда гўшт олиб ўтишни тўхтатмаган.\nҚирғизистоннинг Жалолобод вилояти губернатори Қўшбой Масиров Озодлик билан суҳбатда бу ҳолатни тасдиқлади.\n- Ҳеч қандай тақиқ ёрдам бермайди. Ўзбекистонликлар биздан қорамол сотиб олишни ҳеч қачон тўхтатмаган. Одамлар турли йўллар билан Қирғизистондан ЎЗбекистонга мол олиб ўтиб сотишган. Чегара ҳудудларида яшовчи ўзбекистонликларнинг бизнинг ҳудуддан гўшт маҳсулотларини харид қилиши ҳам мунтазам кузатиб келинаяпти. Одамларга чегара ҳам, тақиқ ҳам бир пул, дейди Қўшбой Масиров.\nЎзбекистонлик иқтисодий таҳлилчи Комрон Алиев фикрича, Қирғизистондан гўшт олиб келинишига қўйилган тақиқнинг бекор қилингани билан мамлакатда гўшт маҳсулотлари билан боғлиқ вазиятда катта ўзгариш кутилмайди.\n- Советлар вақтида ҳам Ўзбекистон ўзини тўлиқ гўшт билан таъминлаган эмас. У вақтларда кўпроқ қўшни Қозоғистондан¸ Қирғизистондан оларди. Ўзбекистон ҳозирги даврда ҳам ўзини арзон гўшт билан таъминлай олмайди. Ҳозир Қирғизистон билан гўштга қўйилган санитар чекловларни бекор қилиши қанчалик кенглиги¸ қамровлиги билан белгиланади. Тақиқлов олинган билан барибир давлат томонидан рухсат бериладиган квоталар бўлади. Бу квоталардан ортиқ гўшт киритилмайди. Бу билан Ўзбекистонда катта ўзгариш бўлишини кутиш қийин, дейди Комрон Алиев.\nҚирғизистонда гўштнинг нархи Ўзбекистонга нисбатан арзон экани кузатилади. Бироқ иқтисодий етишмовчиликлар гирдобида яшаётган ўзбекистонликлар каттагина қисмининг гўшт маҳсулотлари харид қилишга қурби етмаслиги ҳақида ҳам кўп гапирилади.\nЖиззахлик Насиба аянинг айтишича, улар хонадонида оила аъзолари сони ўнга яқин бўлиб, улар бир ойда икки-уч кило гўшт харид қилишади¸ холос.\n- Гўштга тўймайди одамлар. Гўштли овқат жуда кам бўлади. Бизда ҳар қалай бирда ярим бўлиб туради. Кўп оилаларнинг гўшт емаган кунлари кўп бўлади. Чунки гўшт қимматку, сотиб олишга қурбимиз етмайди, дейди Насиба ая.


Қирғизистонда врач 12 яшар қизни зўрлашга уринди\n09:08 24 Март 2018\n21:07 08.09.2017 (Янгиланган 17:26 09.09.2017) Ҳавола олиш\nТОШКЕНТ, 8 сен — Sputnik. 12 яшар қизчанинг қариндошлари томонидан берилган ариза асосида айни вақтда комиссия тузилган, деб хабар қилмоқда Спутник Қирғизистон мамлакат Соғлиқни сақлаш матбуот-хизматидан олинган маълумотларга таянган ҳолда.\nМуассаса ахборотига кўра, қизчанинг қариндошлари Соғлиқни сақлаш вазири Талантбек Ботиралиев номига ариза ёзишган ва у бу ҳодисани ўз назоратига олган. Ҳатто махсус комиссия тузилган.\nҲодиса рўй берган Кемин тумани ИИБсида Қирғизистон Жиноят кодексининг 133 — "Бузуқчилик ҳаракатлари" моддаси бўйича жиноят иши қўзғатилган.\nБарча зарур экспертизалар тайинланган. Экспертиза хулосасидан сўнг жиноий иш қайта квалификация қилиниши мумкин.\nСал олдин K-News ахборот агентлиги Орловкада 53 яшар врач 12 яшар қизга укол қўйиб, сўнг уни зўрлашга урингани ҳақида хабар тарқатган. Қизчани тоғасининг сўзларига кўра, ушбу ҳодиса 6 сентябр куни рўй берган.\nАгентлик хабарига кўра, қизча врач у ётган палатага бир неча бор кирганини ва у укол таъсирида ётган вақтида ўзига нисбатан шаҳвоний характердаги ҳаракатларни амалга оширганини сўзлаб берган.\nҚизчанинг қариндошлари милицияга ариза ёзишган ва суд-тиббий экспертиза натижаларини кутишмоқда.


18:46 / 21.02.2017\nРоссия президенти Владимир Путин Россиянинг БМТдаги доимий вакили Виталий Чуркинни ўлимидан кейин Жасорат ордени билан тақдирлади. Бу ҳақда Кремль сайтида маълум қилинди.\n"Россия Федерациясининг Нью-Йоркда БМТнинг доимий вакили лавозимида кўрсатган фидокорлиги, матонати ва юқори профессионаллиги учун Чуркин Виталий Иванович (ўлимидан кейин) Жасорат ордени билан тақдирлансин", дейилган Путин фармонида.\nАввалроқ Путин Чуркининнг юқори профессионаллиги ва дипломатик истеъдодини юқори баҳолаб ўтганди. Путин марҳумнинг оила аъзолари ва яқинларига ҳамда Россия ташқи ишлар вазирлиги жамоасига ўз ҳамдардлигини билдирди.\nВиталий Чуркин 1952 йил 21 февралда Москвада авиация муҳандиси оиласида дунёга келган. 2006 йил 8 апрелдан Россиянинг БМТдаги доимий вакили лавозимини эгаллаб келганди ҳамда Россияни БМТ Хавфсизлик кенгашида билдирган. Дипломат 20 февралда Нью-Йоркдаги иш жойида вафот этди. Бугун, 21 февралда у 65 ёшини қаршилаган бўларди.\nВиталий Чуркин Жасорат ордени


САЙЛОВ ТИЗИМИ ОЧИҚ-ОШКОРАЛИККА АСОСЛАНГАН - Ўзбекистон овози газетаси\nСАЙЛОВ ТИЗИМИ ОЧИҚ-ОШКОРАЛИККА АСОСЛАНГАН\n— Яна саноқли кунлардан кейин бўлиб ўтадиган Президент сайловида иштирок этишни фуқаролик бурчим, зиммамдаги катта масъулият, деб биламан. Шу боис сайловга тайёргарлик жараёнларини мунтазам кузатиб боряпман. Жойларда ташвиқот ишлари, номзодлар ишончли вакилларининг сайловчилар билан учрашувлари ўтказиляпти. Сайлов участкаларида овоз беришимиз учун зарур шароит яратилмоқда. Менда бир савол туғилди. Президент сайлови билан боғлиқ молиявий таъминот ким томонидан, қайси маблағлар ҳисобидан амалга оширилади? Шу ҳақда маълумот берсангиз.\nГулноза Сиддиқова, Мирзо Улуғбек номидаги Ўзбекистон Миллий\n— «Ўзбекистон Республикаси Президенти сайлови тўғрисида»ги Қонунда сайловни ўтказиш ва унга тайёргарлик жараёнларини молиявий таъминлаш масалалари белгилаб қўйилган. Унга мувофиқ, Президент сайлови билан боғлиқ барча харажатлар Ўзбекистон Республикасининг давлат маблағлари ҳисобидан амалга оширилади. Номзодларни бошқа маблағлар ҳисобидан молиявий таъминлаш ва ўзга йўллар билан моддий жиҳатдан қўллаб-қувватлаш тақиқланади. Бу сайловнинг очиқ-ошкоралик ҳамда адолатлилик принциплари асосида ўтишида муҳим аҳамият касб этади.\nРеспубликамизда фаолият юритаётган сиёсий партиялар, жамоат бирлашмалари, корхоналар, муассасалар, ташкилотлар ва фуқаролар сайлов ўтказилиши учун ўз маблағларини ихтиёрий равишда беришлари мумкин. Мазкур ҳолатда маблағларни фақат Марказий сайлов комиссияси қабул қилиб олади ва қонунга риоя қилган тарзда сарфлайди.\nСайловга йўналтирилган маблағларнинг барчаси тайёргарлик жараёнлари ҳамда сайловчиларга қулай шарт-шароит яратиш мақсадида сарфланади.\n— Қонунчилигимизда Президент сайлови тўғрисидаги қонун ҳужжатларини бузганлик учун жавобгарлик белгиланганми?\nИрода Йўлдошева, Тошкент шаҳар, Юнусобод туманидан.\n— Албатта, сайловни ўтказишнинг қонунда назарда тутилган қоидалари ҳамда тартибини бузувчи шахслар белгиланган тартибда жавобгар бўлади. Яъни, Ўзбекистон Республикаси Президентини сайлаш ва Президентликка сайланиш, сайловолди ташвиқоти ҳуқуқларини эркин равишда амалга оширишга зўравонлик ёки таҳдид қилиш, алдаш ёхуд яна бошқа йўллар билан қаршилик кўрсатувчи шахслар қонун меъёрларига амал қилмаган ҳисобланади.\nШунингдек, сохта сайлов ҳужжатлари тузган, овозларни атайин нотўғри санаб чиққан, овоз бериш яширинлигини бузган ёхуд яна бошқа тарзда қонунчилик талаблари бузилишига йўл қўйган сайлов комиссияларининг аъзолари, давлат ва жамоат органларининг мансабдор шахслари белгиланган йўсинда жавобгарликка тортилиши ҳам белгилаб қўйилган. Бундан ташқари, номзодларнинг шаъни ва қадр-қимматига доғ туширадиган сохта маълумотларни эълон қилиш ёки бошқа тарзда тарқатиш, сайлов комиссиялари аъзоларига нисбатан қўпол муносабатда бўлиш ҳолатлари ҳам жавобгарликка сабаб бўлади.\nОвоз бериш кунига қадар беш кун ичида, шунингдек, овоз бериш куни жамоат фикри сўровлари натижаларини, сайлов натижалари прогнозларини ва ўтказилаётган сайлов билан боғлиқ бошқа тадқиқотларни нашр этиш ёки эълон қилиш, шунингдек, уларни умумий фойдаланишдаги ахборот-телекоммуникация тармоқларига, шу жумладан, интернет тармоғига жойлаштириш тақиқланади. Юқорида қайд этилган ҳолатларнинг бирига ёки бир нечтасига йўл қўйган фуқаро қонун олдида жавобгарликка тортилади.\nСайлаш ва сайланиш фуқароларнинг устувор ҳуқуқи ҳисобланади. Бу инсоннинг эрки, хоҳиш-иродаси билан боғлиқ муҳим масаладир. Шунинг учун қонунчиликда сайлов ҳуқуқини чеклаш билан боғлиқ ҳаракатларга аниқ жавобгарлик белгиланган.\n— Шу ҳафтанинг охирида Президент сайловида иштирок этамиз ва тез орада унинг натижалари маълум бўлади. Мени бир нарса қизиқтириб қўйди. Сайлов натижаларини аниқлаш қай тарзда амалга оширилади? Қонунчилигимизда белгиланган тартиб-қоидалар ҳақида маълумот берсангиз.\nСевара Жабборова, Қашқадарё вилояти, Шаҳрисабз шаҳридан.\n— «Ўзбекистон Республикаси Президенти сайлови тўғрисида»ги Қонуннинг 35-моддасида айни шу ҳақда меъёр белгилаб қўйилган. Унга кўра, Марказий сайлов комиссияси округ сайлов комиссияларидан олинган баённомалар ва Ўзбекистон Республикасининг хорижий давлатлардаги ваколатхоналари ҳузурида тузилган участка сайлов комиссияларидан олинган баённомалар асосида республика бўйича сайловчилар умумий сонини, сайлов бюллетенлари ҳамда варақалари олган сайловчиларнинг сонини, овоз беришда иштирок этган сайловчиларнинг сонини, шунингдек, ҳар бир номзодни ёқлаб берилган овозлар ҳамда ҳақиқий эмас деб топилган бюллетенлар миқдорини аниқлайди.\nПрезидент сайловида иккита номзод иштирок этган тақдирда, овоз беришда қатнашган сайловчиларнинг нисбий кўпчилик овозини олган номзод сайланган, деб ҳисобланади.\nИккитадан ортиқ номзод иштирок этган тақдирда, номзодларнинг ҳеч бири овоз беришда қатнашган сайловчилар ярмидан кўпининг овозини ололмаган бўлса, сайловчиларнинг овозини энг кўп олган икки номзод иштирокида такрорий овоз бериш ўтказилади.\nПрезидент сайловида Қонунда белгиланган турли сабаблар натижасида битта номзод иштирок этган тақдирда, бу номзод овоз беришда иштирок этган сайловчиларнинг ярмидан кўп овозини олган бўлса, сайланган, деб ҳисобланади.\nҚонунга кўра, сайловчилар рўйхатига киритилган сайловчиларнинг ўттиз уч фоизидан ками овоз бериш жараёнида иштирок этган бўлса, сайлов ўтмаган, деб топилади.\nПрезидент сайлови натижаларини белгилаш тартиб-қоидалари ҳам қонунчиликка мувофиқ тарзда амалга оширилади.


Кичик Қория Фотима (танлов учун) ўқинг, йиғланг, ҳаққига дуода бўлинг) - 20 Октября 2014 - Taqvo. Radyo\nСуббота, 20.04.2019, 01:29 Главная | Регистрация | Вход\nГлавная » 2014 » Октябрь » 20 » Кичик Қория Фотима (танлов учун) ўқинг, йиғланг, ҳаққига дуода бўлинг)\nКичик Қория Фотима (танлов учун) ўқинг, йиғланг, ҳаққига дуода бўлинг)\nБошланғич мактабни битириб, таҳфиз курсига келганди. Оиласи Фотимани ўз ҳоҳиши билан келганини айтишди. Рўйхатга олиш учун исмини сўраганимда: "Фотима", деди. Ҳеч ҳам тортинмай, қўшимча қилди:"Агар мани қория қилмасангиз, рўйхатга олманг, истамайман". Шундай таҳдид қилаётгандай гапириши, ёшига нисбатан ақлли кўрсатарди. Табассум билан:"Қўрманг, кичик ҳоним сиз истасангиз қория ҳам қиламиз, устоз ҳам.." Унинг кичик кўзлари порлади бирдан... Онаси:"Муаллима ҳоним, маъзур тутинг. Қория бўламан деб туриб олди. Қишлоғимиз домласидан эшитибди Пайғамбаримиз Саллаллоҳу алайҳи Васаллам Қуръан ёдлаганларга Жаннатда тож кийдирилади деганмушлар... Сиз яҳшироқ биласиз, биз шуни эшиттик холос. Қишлоқчилик... Буям ёш болада, шу гапни ушлаб олди.." "Ҳеч қиси йўқ холажон.. Қанийди, ҳамма сиз каби, эшитганларидан таъсирланиб, таслим бўлса... Сиз ҳич ҳавотир олманг. Қизингиз аввало Аллоҳга, сўнг бизга омонат" Бечара хотин қўлимга ёпишти, ўпмоқчи эди, қўлимни торттим. Ҳижолат бўлиб, унинг қўлини ушлаб, ўптим. Кўзлари ёшланди."-\nМуаллима¬ ҳоним бу қўллар, кўзлар гуноҳли, асл сизни қўлларингиз ўпилишга лойиқ". "Астағфируллоҳ холажон, бу охиратда маълум\nбўлади" дедим. Суҳбатдан сўнг, рўйхатга олаётганимда Фотиманинг\nЭрзурумли эканлигини билдим. Озгина ўйландим. "Кичкина қиз, бунча пайт қандай қоларкин"... Вақт ўтган сайин, Фотиманинг одоби ўзига ром қилди. Қатъиятли эди. Кечалари, уйқусида оятларни алаҳсираб айтаётганига кўп гувоҳ бўлдим... Кунлар шундай давом этаркан, келиб савол берарди. Бир кун:"-Устоз, қория бўлиш учун Қуръонни битириш керакми?" деб сўради. Мен ҳам: "-Албатта, Қуръонни ҳаммасини ёдлайсан, шунда "қория" номини оласан"дедим. Жавобимдан ҳафа бўлгандек туюлди. Худди, нимадур демоқчи эди... Раҳмат айтиб, ўгирилиб кетти. Дарслар орасида уларга мунтазам равишда, Қуръан ётлаш билан иш битмаслигини, ичида ёзилганларига амал қилиш кераклигини эслатиб турардим. Талабаларнинг бири:-"Устоз,Фотиманинг онаси унга, таҳорати бўлмаганларни қори- қорияларга тегиши мумкинмас, дебди шу тўғрими?"деб сўради. Жудаям ажабланарли тўғриси. МашаАллаҳ дедим. "Усмонли замонида ота-боболаримиз Қуръанга ва Қори-қорияларга бўлган ҳурматларидан шундай қилишган\nэкан" дедим. Гапим уларга ёқип тушганди.Ҳаммаси ўзларини ҳудди етишиб бўлмайдиган, коса ичидаги олтиндай ҳис қилишарди. "Шундай тасаввур қилсинлар" дедим ичимда.Бу ёшда, шуяққача келиб, Аллоҳнинг каломини ёдлашяпти уларга буни кўп кўрмайман. Бу орада Фотима тез-тез ҳолсизланиб, ётип қолаётган эди. Вақт ўтган сари, Фотиманинг кайфияти кўпроқ йўқолиб, тез-тез касал бўлаётган эди. Бир кун дарсини кетма-кет икки мартта қолдирганда сўрадим: -"Нима бўлди? Ёки ойингни соғиндингми?" -"Йўқ" деди."Нима учун кайфиятинг йўқ. Тез-тез ҳолсизланиб қоляпсан" дедим. -"Нотўғри тушунманг. Ишонинг ойимларни соғиниб, кетиш ниятим йўқ. Бу ерни жудаям яҳши кўраман. Аллоҳдан жудаям қўрқаман. Бу ерни ташлаб кетсам, охиратда ҳисобини сўрамайдими?!" Ҳеч нима дея олмадим. Хатто,айбдордай ҳис қилдим ўзимни. Шу кичик қалбда бу қандай иймон эди Эй Роббим!!! Уни завқ билан кузатардим. Бир кун жудаям ҳолдан тойди. Касалхонага оборишга\nмажбур бўлдик. Таҳлиллардан кейин доктор дугонам: -"Муаллим ҳоним, бу талабани дарҳол оиласини олдига юбор" деди.\nҲайрон бўлиб: "Нимага?"деб сўрадим.Манга:-"Балки, ҳафа бўлиб, хатто ишонмассан ҳам, аммо, бу талаба "САРАТОН" билан касалланган".\nХудди бошимдан қайноқ сув тўкилгандек эди. Бутун вужудимни\nшафқат ўраб олгандай гўё. Касалхонадан чиқарканмиз Фотимага ҳеч нарса дея олмадим. У бўлса, ҳудди сезгандай хар ҳил саволлар бериб, мани чалғитишга ҳаракат қилаётган эди. Қулоғимга эгилиб, -"Устоз" деди. "Жон олувчи фаришта инсонларни жонини олаётганда қандай кўринишда бўлади?" Йиғлаб юбормаслик учун ўзимни зўрға тутиб:\n-" Мўмин қуллар учун жудаям чиройли суратда" дедим. Севинди гўё, паст овоз билан пичирлади: -"Балки, қория бўлолмасман, аммо Алҳамдулиллаҳ Мўминаман" деди... Олдин сўраган саволини сабабини\nэнди тушунгандек эдим. Демак, касалини биларди. Қория бўлиши\nучун, Қуръанни тугатиши кераклигини айтганимда нима сабабдан ҳафа бўлганини энди билгандим...Бир икки кундан сўнг нарсаларини йиғиштира бошладик. Чунки, чидаб бўлмас оғриқлар ичида эканлиги\nкўраётган эдик. Уйига кетиши керак эди. Оиласи келди. Фотима ёнимга\nяқинлашиб: -"мендан жаҳлингиз чиқмадими? Балки, айтганимда мани курсга қабул қилмасдингиз".-"Бу нима деганинг? Сандан нимага\nжаҳлим чиқсин.."дедим. "Яна, қориялигимни тугата олмадим деб, ҳеч ҳам ҳафа бўлма. Бу йўлга киришдингку, ИнШаАллаҳ Роббим қориялар қаторида ёзгандир" дедим.Шунақанги хурсанд бўлдики! Бўйнимдан қучоқлаб олди. "Ростан ҳам, қория ҳисобланаманми? Ойижон эшитингизми?" Аллоҳим, бу қандай муҳаббат!Роббимни ҳикмати билан шифо топиб, тузалиб кетса, қандаям чиройли қул бўлардия... Шундай\nқилиб, кўз ёшлар билан Фотимани кузаттик. Орадан кўп вақт ўтмади. Бир-икки ҳафтада оиласи Фотимани оғирлашиб қолганини хабарини берди. Шу ҳафта ичида Фотимадан иккита мактуб олгандим. Мактубларида нуқул, қориялик тожини қандайлигини билгиси келаётганини, хатто тушларига ҳам кирганини ёзарди. Бир кун бомдод намозидан кейин, телефон жиринглади. Фотиманинг онаси эди. Йиғламсираган овоз билан:\n-"Муаллима ҳоним Фотимани бериб қўйдик. Илтимос қилсам ҳаққига\nҚуръон ўқийсизми?" дейиши билан мен ҳам ўзимни тутолмай йиғлаб\nюбордим. Онаси худди, мени овутаётгандай, телефонни қўймасдан:\n-"Сизга ўлмасидан аввал, бир гап айтиб қўйишимни ҳоҳлади" деди.\nЎзини тутолмай ҳўнграб юборди: -"Онажоним, устозимга айтинг. Жон олувчи фаришта айтаганидан ҳам гўзал экан". "Эй Роббим, сенинг каломинг учун ёниб-қовурилган, йўлингга ёпишиб, каломингни маҳкам тутган қулингни, сўнгги нафасида ҳеч ёлғиз қолдирармидинг?!...\nКатегория: Ibratli hikoyatlar | Просмотров: 979 | Добавил: Sirlik_inson | Рейтинг: 0.0/0


// 16 1 2020 йил\n“Ўзкимёсаноат” акциядорлик жамияти Матбуот хизмати Ўзбекистон Республикаси Президентининг 2019 йил 3 апрелдаги “Кимё саноатини янада ислоҳ қилиш ва унинг инвестициявий жозибадорлигини ошириш тўғрисида”ги ПҚ-4265-сонли Қарори ижроси юзасидан амалга оширилган ишларга бағишланган матбуот анжумани ташкил этилишини маълум қилади.\nВатан ҳимоячилари куни билан!\n// 14 1 2020 йил\n“Ўзкимёсаноат” акциядорлик жамияти барча ҳарбий хизматчиларни ва юртдошларимизни 14-январь “Ватан ҳимоячилари куни” ва Ўзбекистон Республикаси Қуролли Кучлари ташкил этилганининг 28 йиллиги билан самимий муборакбод этади. Юртимиз тинч, осмонимиз мусаффо бўлсин!\n// 30 12 2019 йил\n“Ўзкимёсаноат” акциядорлик жамияти барча ватандошларимиз ва юртимиз мехмонларини кириб келаётган янги 2020 йил билан муборакбод этади! Ушбу барамона кунда Сизга ва оила аъзоларингизга сиҳат-саломатлик, узоқ умр, оилавий бахт-саодат, юртимиз ободлиги ва халқимиз фаровонлиги йўлидаги фаолиятингизда улкан муваффақиятлар тилаймиз!\n// 02 11 2019 йил\nБугун ижтимоий тармоқдаги каналларнинг бирида “Ўзкимёсаноат” акциядорлик жамияти фаолиятига дахлдор масала юзасидан хабар эълон қилинди. Шу муносабат билан “Ўзкимёсаноат” акциядорлик жамияти қуйидагиларни маълум қилади.\nИчки ишлар идоралари ходимлари куни билан!\n// 25 10 2019 йил\n“Ўзкимёсаноат” акциядорлик жамияти тизимида фаолият кўрсатаётган меҳнат жамоаси 25 октябрь – “Ички ишлар идоралари ходимлари куни” муносабати билан Ички ишлар органларининг барча ходимлари, фахрийлари ҳамда уларнинг оила аъзоларини муборакбод этади. Юртимиз тинчлиги ва осойишталиги йўлидаги фидокорона хизматларингизга улкан муваффақиятлар тилаймиз!


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Эркаклар пули кўпайса “юриши” исботланди\t12:49, 25 май 2016\tПекин педагогика университети психологларининг аниқлашича, эркак ва аёл ўртасидаги романтик муносабатларга нафақат ҳис-туйғулар, балки пул, бойлик ҳам таъсир кўрсатар экан, деб ёзади “Lenta.ru”.\nХитойлик психологлар айнан мана шу мавзуда тадқиқот ўтказишди. Бундан кўзланган мақсад эса эркак ва аёл ўртасидаги муносабатларда пул қандай роль ўйнашини аниқлаш эди. Тадқиқотда оилали бир неча ёш йигит-қизлар иштирок этди. Биринчи тажрибада 182 нафар хайрихоҳлар қатнашди. Тажриба иштирокчиларига тангалар тарқатилди ва улар икки: бой ва камбағаллар гуруҳига ажратилди.\nИккинчи тажрибада эса 56 нафар киши қатнашган. Хайрихоҳлардан ўзларини бадавлат ёки ўртаҳол сифатида тасаввур қилиш сўралган. Шундан сўнг уларга қарама-қарши жинс вакилларининг суратлари кўрсатилган. Иштирокчилардан суратдаги чиройли қиз ёки йигит билан учраша олиш ёки олмаслиги сўралган. Бундан ташқари, тажриба иштирокчиси ёлғиз ўзи бир неча курсилар турган хонага киритилган ва курсилардан исталганига ўтириш таклиф этилди. Иштирокчилардан суратдаги қарама-қарши жинс вакили файси курсида ўтиришни кўрсатиш ҳам талаб этилди. Тажриба натижалари шуни кўрсатдики, ўзларини бадавлат ҳис этувчи инсонлар қарама-қарши жинс вакиллари билан тезда муносабатда киришар экан. Ўзларини бирмунча ўртаҳол ҳисоблайдиганларда эса бундай ҳол камроқ кузатилди. Тажрибада қатнашган эркакларнинг аксарияти чиройли аёлнинг ёнига ўтириш истагини билдирган. Олимларнинг айтишича, тажрибани юз фоиз ҳақиқат деб қабул қилиш ноўрин. Ҳаётда истисноли ҳолатлар ҳам учраб туради. Кўпинча бадавлат эркаклар ўз хотинлари билан бир умр бирга яшашлари ҳам мумкин. Аксарият ғарб давлатларида бадавлат эркакларнинг хотини билан ажрашиши уларнинг молиявий аҳволига салбий таъсир кўрсатади.\nКУЁВНАВКАРГА DOUBLE DECKER’ДА БОРИШ УРФГА КИРДИ (ВИДЕО)https://t.co/jLi3vI7FRv pic.twitter.com/4m2fE0CfEw— DARAKCHI.UZ (@darakchi_news) 25 мая 2016 г.


Эшитганмисиз, баъзи одамларга нисбатан «унинг юзидан нур ёғиб туради», «унинг фариштаси бор» каби антиқа таърифлар ишлатилади. Бу таърифлар нима маъно англатишини, уларга қандай эришиш мумкинлигини билмоқчимисиз?\nАввалги мақолаларимизда водийдан Андижон ва Наманган, кейин пойтахт Тошкент гапирилди. Бу сафар энг чекка ғарбий вилоятимиз – Хоразм ҳақида тўхталсак, нима дейсиз?\nСайтларимизнинг илк саҳифаларидан бошлаб фолбинлар тўғрисида роса ёзгандик. Сўнгги мақоаларимизда уларнинг кирдикорлари, уларга қизиқувчилар, ишонувчилар, фолларига қараб иш кўрувчилар ҳақида бот-бот тўхталгандик.\nИшсизларнинг ишсизлиги ростан ҳам ишсизликданми?\nБугунги кунда ишсизлик муаммоси ҳақида жуда кўп гапириляпти. Тўртта одам бир ерга йиғилиб қолса, «об-ҳаво», «нарх-наво»дан сўнг гап, албатта, кўча-кўйда ўзига муносиб иш топа олмай тентираб юрган ишсизларга бориб тақалади.\nКоммунистик жамият умрини яшаб бўлгач, назаримизда нопоклик барҳам топгандай бўлди. Аммо бу масалада хулоса чиқаришга шошилманг, азизлар. Жамият йўқ бўлгани билан унинг раҳнамоси — шайтон тирик.\nИнсон ҳар бир қилаётган ишида ўзи, оиласи, халқи, юрти, дини манфаатлари учун хизмат қилишини олдига мақсад қилиб қўйиши ёки аксинча, унинг маънавияти даражасини кўрсатади.\nБиз ўз-ўзимизга шунчалик ўрганиб кетганмизки, ҳатто эътибор ҳам бермаймиз. Йўқ. Мен бошқача эътиборни, соатлаб ўзини ойнага солишни эмас, балки ўз-ўзини севиш, қадрлашни назарда тутяпман.\nИсириқ, тақа ва кўзмунчоқ...\nИлм одами ҳар бир масалага илмий ёндошишни яхши кўради. Ўз ишининг устаси ҳисобланган врачлар халқ ичида ном қозонган табибларни танқид қилиб: «Улар рентген кўрмай туриб, қандай қилиб жароҳатни тузатишади?» дейишади.\nБугун кўпгина газеталарнинг охирги саҳифаси «Мунажжимлар башорати»га бағишланган. Бу ҳолат кўпинча тушунтирилса ҳамки, баҳона ва сабаблар топилади: «халқимиз қаттиқ ишонади-да...»\nЭнди бу хурофий одат асли одамлар орасига қаердан кириб қолганлигини ва бу амал ширк эканлигини илмий тарзда тарихий манбаларни ўрганиш орқали ечим топишга ҳаракат қиламиз. Беш-ўнта кичик сураларни ёдлаб олиб, беш вақт намозини масжидда ўқиб, қолган вақтини чойхонада нард ўйнаб ўтказадиган киши ўзини «мўъмин» деб ҳисобласа янглишади.\nИлтимос, бизга ёрдам беринг!\nМени маъзур тутинг, ҳар сафар шулар ҳақида ўйласам ўзимни жиловлай олмайман. Боғчамизнинг ёнгинасида мактаб жойлашган эди. Тушки сайрга чиққан пайтларимиз мактабдан қайтаётган ўқувчиларга ҳавас билан боқар эдик. Қани энди тезроқ катта бўлсагу, биз ҳам портфелимизни кўтариб мактабга чиқсак, дердик.\nИнсон янглиш туғилмайди, у адашиб ҳаёт кечиради, холос.\n- Диля, анув кўзлари қоп-қора қизни қара, сал ғалатироқми?\n- Ким? Ҳа, анувми, худди чизиб олганга ўхшайди-я?\n- Ҳа, кофточкасини қара, чиройли ранг экан.\n- Сочиям зўр кесилган экан.\n- Ээ, тўхта, у ўзи қиз болами, ё ўғил бола?!\nБугун ҳаммамиз исрофгарларнинг исрофгарига айланиб кетдик. Деярли кўп нарса, у қимматми ёки арзон, аҳамиятлими ёки аҳамиятсиз, нодирми ёки сероб, ҳамма нарса бараварига исроф қилиняпти. Хонадонларимизда ортиб қолган таомлар ташлаб юборилмоқда. Ахлат уюмлари орасида энг азиз неъмат бўлмиш нон ҳам пайдо бўлгани ачинарли. Тўйлар, байрамлар, тантаналар ва бошқа маросимлардаги исрофгарчиликлар ҳақида гапирмаса ҳам бўлади. Ейишга яроқли қанча неъматлар увол бўлиб кетади.\nБир киши узоқ муддат пул тўплаб? Янги машина сотиб олди. Уни миниб ўзини бошқача ҳис қила бошлади, кўнгли таскин топди ва оила аъзоларини ҳам бу машина билан хурсанд қилди. Орадан бир кун ўтиб ташқарига чиқар экан, не кўз билан кўрсинки, уч ёшдан эндигина ошган ўғли машинанинг эшигига мих билан расм чизиб ўтирарди. Жаҳлдан ўзини боса олмаган ота югурганча ўғлини итариб юборди, юзтубан йиқилган боланинг қўллари михни ташлаб юборишга улгурмади ва ҳаммаёққа қон сачраб кетди...\nҲозир сайтимизда 127 та меҳмон бор, сайт аъзолари эса йўқ


Renault Trezor – Avto Olam\nAvto Olam > Blog > Авто драйв > Renault Trezor\nУшбу концепт-карда одатий эшикларни кўрмайсиз. Икки кишилик салонга кириш ҳайдовчи ва йўловчи ўриндиқлари тепасидаги улкан капотнинг аста кўтарилиши орқали амалга оширилади. Саккизбурчак шаклдаги кўп функцияли руль автомобилни автопилот режимига ўтказганда иккига бўлинади ва кенглиги бўйлаб чўзилади.\nСалонда жисмоний тугмачалар мавжуд эмас, бошқарув тизими сенсорли экранлар орқали амалга оширилади.\nRenault Trezorга қувват агрегати сифатида Formula E сериясидаги 350 от кучига эга электродвигатель ўрнатилган бўлиб, унинг максималь кучланиши 380 Н.м га тенг. Ишлаб чиқувчиларнинг фикрига кўра, ушбу электродивагель ёрдамида 1,6 тонналик машинани 4 сониядан камроқ вақт ичида 100 км/соат тезликка чиқариш мумкин.\nТабиийки, Renault Trezor серияли ишлаб чиқариш учун яратилмаган, аммо унинг тақдири нафақат кўргазмаларда қатнашиш, балки «шоу-стопер» бўлиб ишлашдан иборат. Маълумотларга кўра, Trezor асосида Ренаулт компанияси 2020 йилда тўлиқ автоном бошқарувга эга автомобиль ишлаб чиқаришни режалаштирган.\nКонцепт-кар (инг. concept – ғоя, car – автомобиль) – янги услуб, янги дизайн ва технологияни намойиш этиш учун яратилган келажак автомобилининг прототипи.\nКонцептуал автомобиллар деярли, ҳеч қачон серияли ишлаб чиқарилмайди. Лекин маълум бир бренднинг имижини яратиш ва сақлашга ҳисса қўшиб, дизайн ёки техник таркибий қисмдаги туб ўзгаришларга жамоатчилик фикрини тайёрлайди ҳамда келажакдаги тадқиқотлар ва ишланмалар учун асос бўлади.


Вы здесь: Home Қашқадарё вилояти ҳудудий бўлинмаси “Қўриқхоналарни асраш келажак учун”\nТадбирда Ўзбекистон Экологик ҳаракати Қашқадарё вилояти ҳудудий бўлинмаси фаоллари, Китоб давлат қўриқхонаси ходимлари, Китоб давлат ўрмон хўжалиги ходимлари, Қашкадарё вилоят экология ва атроф муҳитни муҳофаза қилиш бошкармаси ходимлари, шунингдек, фуқароларни ўзини-ўзи бошқариш органлари, Китоб “Қурилиш ва хизмат кўрсатиш” касб-ҳунар коллежи фаол ўқувчи ва ўқитувчилари ҳамда ОАВ вакиллари иштирок этди.\n- Ҳисор давлат қўриқхонаси республикамиздаги табиат гўшалари орасида ҳудуди жиҳатдан катта майдонни эгаллаган манзиллардан бири, -дейди Ўзбекистон Экологик ҳаракати Қашқадарё ҳудудий бўлинмаси координатори Г.Жўраева. – Унинг умумий ер майдони қарийб 81 минг гектарни ташкил этиши ҳам фикримизнинг далилидир. Ўзбекистоннинг жанубий – шарқий қисми, жумладан Қашқадарё вилоятининг Шаҳрисабз, Яккабоғ ва Қамаши туманлари, Ҳисор тоғ тизмасининг ғарбий ёнбағирларида жойлашган ушбу қўриқхонанинг айрим тоғ чўққилари республикамизнинг энг баланд нуқтаси ҳисобланса ҳам ажаб эмас. Йилнинг IV фаслида ҳам қор билан қопланган Ҳазрати Султон ота тоғининг энг юқори Биби-олмас чўққиси денгиз сатҳидан 4366 метргача баланликда жойлашган. Жанубий-шарқда Сурхондарё вилояти, шарқда Тожикистон республикаси билан чегарадош қўриқхонанинг тоғ этакларидаги қисмининг баландлиги денгиз сатҳидан 1750 метрни ташкил этади.\nУшбу манзилдаги табиат мўъжизалари ҳақида қалам тебратмоқчи бўлсангиз рости гапни нимадан бошлашни билмай қоласиз. Афсонавий Сувтушар шаршарасининг маҳобатиними, ҳар қадами қадимдан сўйлагувчи Ҳазрати Султон (Хўжа-Доуд) тоғининг сир-синоатлариними ёки бу ердаги миллион йиллар олдинги тарихнинг сурати бўлиб қолган динозавр изларими ёхуд халқаро ва Ўзбекистон Қизил китобига кирган ноёб турлар ҳақидами? Уларнинг ҳар бири нафақат қўриқхона ҳаёти, балки табиий мувозанатни сақлашда алоҳида ўрин тутиб, муҳим аҳамият касб этишини алоҳида таъкидлашга икки ҳисса эҳтиёж сезасиз.\nТадбирда сўзга чиққан Китоб давлат геологик кўрикхонаси ходими У. Ниёзов -Китоб давлат геологик қўриқхонаси ҳақида гап кетганда ернинг тош қотган китоби, дея таъриф беради. -Сўзни тарихдан бошлайдиган бўлсак, бу ерларда қачонлардир улкан Тетис денгизи мавжланиб турган. Бу денгизнинг шаклланиши 500 миллион йил давом этган бўлса, 120-140 миллион йил давомида мазкур ҳудуд сув остида бўлган. Денгиз эса юзлаб миллион йил сув ҳайвонлари ва ўсимликларига “бошпана” бўлган. Игнатанлилар, трилобитлар, маржонлар, брахиопада каби ҳайвон турлари денгиз тубида турғун яшаганлар. Бу даврда қуруқлик кам бўлганлиги учун ҳам улар сув остида ривожланган. Бу биздан жуда узоқ тарих кечинмаларидир.\nЯна миллион йиллар давомида ердаги тектоник ўзгариш ва ҳаракатлар, геологик ҳодисалар сабаб денгиз ўрнида улкан тоғ юзага келган. Эндиликда эса бу улкан тоғ ўз бағрига палеозой эрасининг ўрта ордовикдан карбон давригача бўлган денгиз чўкинди ётқизиқларидан иборат ноёб қолдиқларни ўз бағрига олган тош китобдир. Палеонтологик қолдиқлар бу даврда пайдо бўлган карбонатли чўкинди тоғ жинслари тўлиқ сақланиб қолган. Бу эса уларнинг ёшини, турини, пайдо бўлган вақтини ва ўша даврдаги шароитни илмий ўрганиш имконини беради. Миллион-миллион йиллар аввал яшаган тирик организмларнинг тошга айланган қолдиқлари-тоғ қатламлари сирини ўрганиш эса албатта катта билим ва малака талаб этади.\nАйтиш керакки, 2011 йилда Россия илмий академияси ва Халқаро девон комиссияси томонидан Новосибирск шаҳрида ташкил этилган халқаро анжуманда палеонтолог олимлар А.И.Ким, халқаро девон комиссияси аъзоси У. Раҳмоновнинг девон даври ётқизиқларига оид маърузалари катта қизиқиш билан кутиб олинди. Эътиборлиси ушбу конференцияда хорижий олимлар томонидан қилинган маърузаларнинг 12 таси Китоб давлат геологик қўриқхонасига оид эканлигидир. Бу эса олиб борилаётган илмий изланишлар жаҳон миқёсида муҳим аҳамиятга эга эканлигини билдиради.\nТадбир фикр-мулоҳаза, таклифларга бой ва қизиқарли ўтди. Саволларга мутахассислар томонидан батафсил жавоб қайтарилди.


"QO’QON 1912" профессионал футбол клуби » “НАВБАҲОР” – “ҚЎҚОН-1912” : ЎЗАРО ЎЙИНЛАР ТАРИХИДАН\n“НАВБАҲОР” – “ҚЎҚОН-1912” : ЎЗАРО ЎЙИНЛАР ТАРИХИДАН\nCoca Cola Суперлигаси 26-тур доирасидан ўрин олган “Навбаҳор” – “Қўқон-1912” баҳси 27 ноябрь куни Наманган шаҳридаги “Марказий” стадионида бўлиб ўтади. “Водий дербиси” олдидан ушбу жамоаларнинг ўзаро ўйинлардаги статистик маълумотлари билан таништириб ўтамиз.\n“Қўқон-1912” ҳамда “Навбаҳор” клублари шу кунгача 31 бор куч синашишган. 7 та учрашувда “Қўқон-1912”нинг қўли баланд келган. “Навбаҳор” 17 та ўйинда ғалаба қозонган. 7 та ўйинда дуранг натижа қайд этилган. Тўплар нисбатида устунлик “лочинлар” томонида: 58-33. “Навбаҳор” ўзаро ўйинларда 58 очкога эга бўлган, “Қўқон-1912” эса 28 очкони қўлга киритган.\nУшбу жамоаларнинг сўнгги олтита учрашувда қайд этилган натижалари билан танишинг:\n01.08.2021 Қўқон 1912 – Навбаҳор – 1:2\n03.12.2020 Қўқон 1912 – Навбаҳор – 1:1\n28.08.2020 Навбаҳор – Қўқон-1912 – 0:1\n01.12.2019 Қўқон 1912 – Навбаҳор – 1:1\n10.03.2019 Навбаҳор – Қўқон-1912 – 1:1\n31.03.2018 Қўқон 1912 – Навбаҳор – 1:0\n“Водий дерби”сини Абдурашид Худойберганов бошқариб боради\nЎзПФЛ Coca Cola суперлигасининг сўнгги турида фаолият олиб борадиган расмий шахслар рўйхатини эълон қилди. Унга Намангандаги “марказий” стадионида бўлиб ўтадиган “Навбаҳор” ҳамда “Қўқон-1912” жамоалари ўртасидаги учрашувни ёш ва иқтидорли ҳакамлардан бири Абдурашид Худойберганов бошқариб борадиган бўлди. Бунга қадар Худойберганов жамоамиз иштирокидаги битта баҳсда ишлаган. Навоийда бўлиб ўтган , суперлиганинг 15 туридан ўрин олган ва Абдурашид Худойберганов бошқариб борган “Қизилқум” – “Қўқон-1912” жамоалари ўртасидаги баҳс 2-2 ҳисобидаги дуранг натижа билан якунланган эди.\n27 ноябрь, шанба\n“Навбаҳор” – “Қўқон-1912” учрашуви, шанба куни Наманган шаҳридаги “Марказий” стадионида соат 15:00 да старт олади. Бугун эса ушбу жамоаларнинг ўринбосарлари U-21 биринчилиги 26-турида майдонга тушишади. Мазкур учрашув Наманган шаҳридаги “Марказий” стадионнинг захира майдонида ўтказилади. Баҳснинг бошланиш вақти – 14:00га белгиланган.


Океан Япониянинг канализацияси эмас: Хитой японларга...\n15.04.2021 17:07 0 1740\nХитой ташқи ишлар вазири Чжао Лицзянь япон расмийларига Япония Тинч океанига тўкмоқчи бўлган ҳалокатли «Фукусима-1» атом электростанциясидан бир қултум сув ичиб кўришни таклиф қилди. Бу ҳақда у «Twitter»да ёзган.\n«Океан — Япониянинг чиқиндихонаси эмас. Тинч океани эса Япониянинг канализацияси эмас. Япониялик амалдорлардан бири бу сувни ичиш мумкинлигини айтди, нега аввал ўзи бир қултум ичиб кўрмаяпти?» — деб ёзади «Twitter»да.\nЧжао Лицзянь, шунингдек, Япониянинг «Фукусима-1» сувини тўкиш режалари AҚШ томонидан маъқулланганлигига эътибор қаратди.\n«Лекин бу халқаро ҳамжамият томонидан маъқулланишини англатмайди. Aжабланарлиси, АҚШ Японияга саъй-ҳаракатлари учун миннатдорчилик билдирди. Aгар АҚШ атроф-муҳит муҳофазасини қадрласа, у жавобгарликни ўз зиммасига олиши ва икки томонлама стандартларни қўлламаслиги керак», — дея қўшимча қилди Хитой ТИВ раҳбари.\n13 апрель куни Хитой Ташқи ишлар вазирлиги Японияга «Фукусима-1» атом электр станциясидан аксар хавфли радиоактив моддалардан тозаланган сувни океанга оқизиш тўғрисидаги қарор юзасидан норозилик билдирди. Хитой ҳукумати ушбу масалани халқаро ҳамжамият билан муҳокама қилмоқчи ва катта эҳтимол билан бир қатор қарши чораларни қўлламоқчи.\nАввалроқ Россия ҳалокатли атом электр станциясидан сув оқизиш оқибатларини баҳолади. Россия Фанлар академиясининг Ширшов номидаги Океанология институти сув ости тадқиқотлари ва синовлари лабораториясининг бошлиғи Константин Рогинскийнинг сўзларига кўра, радиоактив суюқликнинг таъсири аҳамиятсиз бўлиб, экологик фалокатга олиб келмайди.\nAпрель ойида Япония расмийлари «Фукусима-1» атом электр станциясидан сувни океанга оқизишга расман рухсат беришди. Океанга сув оқизишга тайёргарлик жараёни тахминан икки йил давом этади.\n2011 йил 11 мартда Япония тарихидаги энг кучли зилзила юз берди: 9,1 балли ер қимирлаши тўлқин баландлиги 40 метрдан ошган цунамини келтириб чиқарди. Табиий офат қирғоққа зарба бериб, «Фукусима-1» атом электр станциясида ҳалокатни келтириб чиқарди. У ерда реакторни совитиш тизими ишламай қолди. Бу иншоотларнинг зичлиги бузилишига ва ҳудуднинг радиоактив ифлосланишига олиб келди. Тахминан 300 минг аҳоли станция атрофидаги ҳудудни тарк этди.\nХитой Япония АЭС океан Фукусима-1\nХориж 10/06, 09:52


Реза меваларни музлатиш учун Украинада ишлаб чиқарилган ускуна: юқори сифат ва арзон нарх • EastFruit\nБош саҳифа › Мева-сабзавот бизнеси › Технологиялар › Реза меваларни музлатиш учун Украинада ишлаб чиқарилган ускуна: юқори сифат ва арзон нарх\nМуаллиф: EastFruit 21 Сен 21 21 Сен 21 039\nУкраинадаги реза мевалар етиштирувчиларнинг бир қисми ўз маҳсулотини даланинг ўзидан туриб сотиб юборадилар. Бундай вариант ишлаб чиқариш ҳажми унчалик катта бўлмаган ёки тезгина йиғиштириб олиб, сотишга мўлжалланган хўжаликларга мос тушади. Акс ҳолда, маҳсулотни узоқроқ вақт сақлаш ёки, масалан, музлатиб қўйиш ҳақида бош қотириш керак. Қолаверса, музлатилган резаворларга талаб ортиб бормоқда, шу сабабли музлаткич ускуналарини харид қилиш яхши инвестиция ҳисобланади.\nҚандай техникани танлаш керак? Фермерларнинг бир қисми импорт ускуналарни танлайди. Бироқ у ҳолда инвестициянинг қайтиш муддати узоққа чўзилади. Реза меваларни музлатишга мўлжалланган, Украинада ишлаб чиқарилган ускуналар ҳам бозорга кириб келмоқда. Улар сифат жиҳатидан Европа жиҳозларидан қолишмайди, аммо нархи арзон. Масалан, “Ван Дайк Техникс” компанияси яқинда Украинада ишлаб чиқарилган, IQF усулда музлатиш учун туннелни тақдим этди, деб хабар бермоқда SEEDS.\nШунингдек ўқинг: Мева-сабзавотларни сақлаш: ҳар бир маҳсулот учун алоҳида ускуна зарур\n“Биз бу ускунани Украинанинг бир нечта компаниялари билан биргаликда тайёрладик ва ўрнатдик. Туннель Европа ишлаб чиқарувчиларининг техникасидан айрим фарқли жиҳатларига эга. Гарчи у худди Европа ускуналари каби принцип асосида тайёрланган ва жуда сифатли музлатиш имконига эга бўлса-да, айрим техник хусусиятлари улардан кўра яхшироқ музлатиш сифатини намойиш қилмоқда. Украина техникасининг нархи эса анча мақбул даражада. Ушбу ускунанинг кўплаб асосий қисмлари (транспортёрлар, узатмалар, двигателлар, музлатиш машинаси, иссиқ ҳароратни алмашиш қурилмаси) хорижда ишлаб чиқарилган техникалардир. Бироқ улар украин конструкторлари томонидан яратилган ва йиғилган. Қолаверса, рама ва бошқа айрим деталлар Украинада тайёрланган. Ишлаб чиқариш жараёнининг ўзи бизнинг мамлакатда арзонроққа тушади. Шу боис, биз камроқ пул сарфлаб, сифат жиҳатидан Европа ишлаб чиқарувчилариникидан қолишмайдиган шок усулда музлатувчи IQF туннелларига эга бўламиз”, дейди “ВанДайк Техникс” тижорат директори Андрей Марущак.\nМаълумот ўрнида: “Ван Дайк Техникс” – мана 30 йилдирки, пиёз, саримсоқ ва бошқа сабзавотлар, картошка сақлаш, реза меваларни музлатиш ва бошқа турдаги Голландиянинг етакчи технологияларини етказиб бераётган компаниядир. Украина бозорида 2007 йилдан буён ишлайди.


Қонун ва қадрият. Ёхуд эътиқодсиз яшаб бўлмаслиги ҳақида | Azon.uz - Ахборот-таҳлилий портал\n2496 16:11 13.09.2019\nХалқнинг миллий қадриятлари, эътиқодий анъаналари қонунларда ўз аксини топмас экан, амалда ижтимоий адолатни таъминлаб бўлмайди. Зеро, ҳар бир миллатнинг маънавий қиёфаси аввало унинг қадриятларида акс этади. Масалан, оила. Оила авлодлар давомийлигини таъминловчи қадриятлар бешиги, ёш авлод учун бетакрор тарбия ўчоғи ҳисобланади. Гўдак илк тарбияни оилада олади, туғилиб ўсган муҳит таъсирида улғаяди. Оиладаги муҳит соғлом бўлса, фарзанднинг иқболи шу. Акс ҳолда... Қуш уясида кўрганини қилади, деган ҳикматни такрор-такрор эслайверасиз.\nОврўпада “фуқаролик никоҳи“ деган тушунча бор. Бу на эркакка, на аёлга бирор мажбурият юкламайдиган эр-хотинлик муносабати. Томонлар маълум вақт бирга яшаб юришаверади. Муносабатларда муаммо пайдо бўлса, муаммо йўқ: ҳар ким ўз йўлида кетаверади...\nБунақа “никоҳ“ бизнинг ҳатто тасаввуримизга сиғмайди.\nЁинки қарияларга бўлган муносабатни олайлик. Кекса ота ёки онани “Қариялар уйи“га элтиб қўйиш – одатий ҳол. Бунинг учун ҳеч ким фарзандни маломат қилмайди. Бизда эса ота-онага ғамхўрлик қилиш мажбурияти қонунда мустаҳкамлаб қўйилган, акс ҳолда фарзанд жавобгарликка тортилиши мумкин. Шу боис ҳам Ғарбда оилавий муносабатларни тартибга солувчи ихчам қонунлар амалда бўлса, бизда бутун бошли “Оила кодекси“ қабул қилинган. Шунинг ўзи оилага боғлиқ асрий қадриятларимиз ҳуқуқий ҳужжатларда қанчалик аксини топганини билдиради.\nШунга қарамай, бугунга келиб оилавий-маиший муаммолар кам эмас, буни фуқаролик судларида кўрилаётган низолар сони айтиб турибди. Сабаблар эса кўп: ёшларнинг ҳали ҳаётга тайёр бўлмай туриб турмуш қуриши, эр ҳам, хотин ҳам зиммасидаги мажбуриятларни теран ҳис этмаслиги, ичкилик-наркотик моддаларга берилиш, моддий етишмовчилик, чет таъсирлар (катталарнинг билиб-билмай оилага аралашувларидан тортиб, интернет, турли сериаллардаги бизга ёт турмуш муносабатларга кўр-кўрона тақлид қилишгача)... Мазкур салбий омилларнинг туб замирида миллий-диний қадриятларимиздан узоқлашиш ётганини тасаввур қилиш қийин эмас. Катта-катта эмас, майдагина мисоллар келтирсак: куёвтўранинг келин олиб келган мебелда ялпайиб ётишдан уялмаслиги, қуданинг келин томондан келадиган тоғорага кўз тикиб ўтириши, келинчакнинг итоатсизлиги, куёвнинг бангилиги... Айтинг, қайси қадрият, қайси аҳкомларга тўғри келади?! Қуда-андачилик ёшларнинг хоҳишидан кўра, катталарнинг истаги, яна ҳам тўғрироғи, мулкий манфаатларининг бир бўлагига айланаётгани-чи?! Ваҳоланки, мажбурий никоҳни на диний, на дунёвий қонун-қоидалар оқлайди?!\nОилавий муносабатлар шахсий ишдек кўринса-да, аслида бундай эмас. Чунки жамиятнинг аҳволи оиладаги ҳолат билан чамбарчас боғлиқ. Шундай экан, замонлар эврилиши билан пайдо бўлаётган янгича муносабатларга монанд илгари учрамаган ҳуқуқий тартиблар пайдо бўлиши табиий.\nОила қонунчилигига киритилган “Никоҳ шартномаси“ хусусида ҳам гап шу.\nСавол туғилиши мумкин: асрлар давомида ҳеч қандай шартномасиз яшаб келган ўзбекка бугун нега бундай ҳужжат зарар бўлиб қолди?\nЮқорида айтдик, ҳуқуқий ҳужжатлар, айниқса, оилавий муносабатларга доир қонун меъёрлари миллий қадриятларга уйғун бўлмас экан, уларнинг амалда ўз ифодасини топиш қийин. Тўғри, Европа давлатларида никоҳ шартномасига жиддий эътибор қаратилади. Бизда айни ҳужжатга эҳтиёж туғилишининг сабаблари бошқа.\nСуд амалиётида шундай ҳолатлар учрайдики, баъзан ёқа ушлайсан киши. Битта мисол. Бой хонадонга куёв бўлиб, моддий аҳволини яхшилашни кўзлаган бир йигит мақсадига эришади: ўзига тўқ хонадоннинг турмушдан қайтган қизига уйланади (йигит аввал уйланмаган экан). Қонуний никоҳдан ўтилиб, тўй бўлгач, қайнота икки ёшга тўрт хонали уй, машина олиб беради (совға қилиб эмас, сотиб олиб, уларнинг номига расмийлаштириб беради). Куёвни яхши ишга жойлайди. Бу тушунарли, нима бўлса ҳам қизи учун, унинг хотиржамлиги учун қилади-да, оталар. Орадан маълум вақт ўтгач, йигит "ажрашаманга" тушади. Судда даъво қўзғайди. Никоҳни бекор қилади. Бу жараёнда мулкларни бўлишга жиддий эътибор қаратадики, натижада машина ва уйнинг ярмига эга чиқади. Маънавий-ахлоқий томондан йигит лаънатга лойиқ. Бироқ қонунан-чи? Никоҳ бекор қилинганда умумий никоҳ даврида олинган мулк эр-хотин ўртасида тенг тақсимланиши эътиборидан у номардга ортиқча эътироз билдириб бўлмайди-да.\nЭр-хотин номида умумий уй-жой мавжуд бўлмаган ҳолатда-ку, муаммонинг ечими йўқ. Уй-жой куёвнинг ота-онаси номида. Улар собиқ келинига битта ғиштини раво кўрмаслиги эҳтимоли катта. Тўғри, келинда (ўша уйда рўйхатда бўлса) хонадондан фойдаланиш ҳуқуқи қолади. Шунга асосан, суд тартибида келинни уй-жойга киритиб қўйиш ҳам мумкин. Бироқ собиқ келин билан собиқ қайнона-ю, собиқ эр битта хонадонда яшаши соғлом тасаввурга сиғадими?!\n“Никоҳ шартномаси“ шу ва шу каби муаммоларга ечим вазифасини ўтайди. Мухтасар айтсак, никоҳ шартномаси томонларнинг эҳтимолий зарар кўришидан муҳофаза қиладиган ҳужжат. Бу миллий-диний қадриятларимизга тўғри келмайдими? Бизнингча, жуда тўғри келади. Чунки муқаддас динимизга кўра, ўзгага зарар келтириш йўқ!\nБироқ нима дейсизки, инсофсизлар бор экан, зулму зарар турли шаклда учрайверади. Бунинг олдини олиш, мазлум(а)нинг ҳуқуқ ва манфаатларини ҳимоя қилиш эса мудом кун тартибида турадиган вазифа. Бу эса тегишли чора-тадбирлар кўришни тақозо этаверади. Қолаверса, шаърий никоҳда “маҳр“ деган нарса бор. “Маҳр“ куёвнинг келинга бериши керак бўлган моддий қиймат кўринишидаги нарса. Усиз никоҳ ўқилмайди. Кейинчалик (“маҳр“) қайтариб ҳам олинмайди. Бу билан “маҳр“ ва “никоҳ шартномаси“ битта нарса дейиш фикридан йироқмиз. Бироқ ҳар иккиси ҳам ўртага талоқ тушганда ёки эр вафот этганда аёлнинг маълум даражада моддий муҳофазаси учун хизмат қилиши билан аҳамиятли.\nЭр-хотин мол-мулкининг шартномавий тартиби Оила кодексига алоҳида боб тариқасида нега киритилгани ҳақида энди ҳам тасаввур ҳосил қилдингизми?\nКелтирилган мисоллар дарёдан бир томчи, холос.\nЎрни келган экан, мавзумизuf бевосита бўлмаса-да, билвосита тааллуқли яна бир масала хусусида тўхталиб ўтмоқ керакдай. Баъзан эътирозлар келмоқдаки, эр-хотин ўртасига “уч талоқ“ тушганига қарамай, судлар ярашиш учун муддат бермоқда. Муддатлар уч ой, олти ойни ташкил этади. Модомики, “уч талоқ“ айтилган экан, йиллаб муддат берилганда ҳам амалда ҳеч нарса ўзгармайди-ку. Эътиқодимизга кўра, бундай ҳолатда турмушни тиклаш амримаҳол.\nЭътирозда мантиқ йўқ эмас. Судья ишни қадриятни ҳурмат қилган ҳолда, қонун асосида кўради. Ҳуқуқий жиҳатдан шаърий никоҳнинг қуввати бўлмаганидек, “талоқ“ масаласи ҳам оила қонунчилигида кўзда тутилмаган. Бироқ эътиқодга кўра, шаърий никоҳсиз чимилдиққа кирилмагани каби “уч талоқ“ лафзидан сўнг эр-хотиннинг яна бир ёстиққа бош қўйиши иложсиз ҳолат. Бундай ҳолатда судья – фатво бериш ваколатига эга уламоларнинг хулосасини олиши мақсадга мувофиқ саналади. Чунки талоқнинг турлари кўп: у қачон, қандай ҳолатда айтилганидан келиб чиқиб, уламо судга ўз тавсия-хулосасини беради. Агар никоҳни тиклашнинг шаърий имконияти бўлса, нур устига аъло нур. Зеро, муқаддас динимизда оила мустаҳкамлиги, никоҳ бардавомлигига алоҳида эътибор қаратилган. Никоҳнинг суннат, Аллоҳ энг ёмон кўрган ҳалол нарса талоқ экани ёки талоқ тушганда арш ларзага келиши мазмунидаги саҳиҳ ҳадислар бунга яққол далил.\nЮқоридаги мисоллар, мулоҳазалар оилавий муносабатлар берк кўчага кириб, ажралмасликнинг иложи қолмаганда қўлланиладиган ечимлар сирасига киради. Бироқ ҳар қандай ҳолатда ҳам оилани сақлаб қолиш бирламчи аҳамият касб этиши зарур. Унутмайлик, оиласида хотиржамлик бўлмаган инсон жамиятда ҳам ўз ўрнини тополмайди. Оила мустаҳкамлиги биринчи навбатда эр ва хотиннинг бир-бирига нисбатан самимий эътиборига боғлиқ. Эътиқодсиз яшаб бўлмаганидек, эътиборсиз ҳам мазмунли умр кечирмоқ маҳол.\nИсломда оила қонун Жамият дин Никоҳ Махсус Долзарб\n1891 00:00 05.05.2020\n1931 08:30 28.03.2020\n2824 07:00 23.03.2020\n1899 22:00 02.12.2019\n1670 22:00 22.11.2019\n2294 19:00 02.10.2019


Мaли Ғaрбий Aфрикaдa Эболa вируси қaйд этилгaн олтинчи мaмлaкaт бўлди\n16 май 2021, Тошкент вақти: 03:47\nМaмлaкaт рaсмийлaрининг биридиришичa, 23 октябрь куни икки ёшли қизaлоқдa Эболa вируси борлиги aниқлaнгaн.\nҚизaлоқ Мaлигa минтақада минглaб кишининг ёстиғини қуритгaн Эболa эпидемияси бошлaнгaн Гвинеядaн яқиндa келгaни aйтилмоқдa.\n"Чегaрa билмaс шифокорлaр" тaшкилоти билaн Эболa вирусигa қaрши курaшиш учун Ғaрбий Aфрикaгa бориб, Нью Йорк шаҳрига қaйтгaн aмерикaлик шифокордa ҳaм Эболa вируси aниқлaнгaни хaбaр қилинмоқдa.\nШу кунгaчa AҚШдa уч киши Эболa вируси билaн ҳaстaлaнгaни aниқлaнгaн эди. Улaрнинг бири – либериялик эркaк – Дaллaс шaҳридa вaфот этгaн.


Ҳар куни ишга, ўқишга борамиз. Орамизда уйланганлар бор. Баъзилар ота-онаси билан, баъзилар эса алоҳида яшайди. Кечгача ишда бўламиз, аёлимиз уй ишлари, фарзанд тарбияси билан банд бўлади. Кечқурун уйга борганимизда, бизни кутиб олади, овқат тайёрлайди.\nТаом тановул қилганимиздан сўнг ё телевизор кўрамиз ёки телефонимизни қўлимизга оламиз. Бизни кечгача кутган, куни билан чарчаб, юраги тўлиб кетган жуфтимиз биз билан суҳбатлашгиси, ичидаги гапларини айтиб, енгиллагиси келади. Аммо бу пайтда бизнинг кўзимиз телефон эрканида бўлади. Тасаввур қилинг, шу пайтда у ўзини қандай ҳис қилади?\nКечгача кутган одами унга меҳр кўрсатиш, аҳволини сўраш ва у билан суҳбатлашиш ўрнига яна телефонига термулса-я. Ахир у шу хонадонга сизни деб келган, сизга турмушга чиққан. Сиз эса унга суянч бўлиб, дарду ҳасратларини эшитиб, дардкаш, сирдош, елкадош бўлиш ўрнига телефондан бош кўтармасангиз, унинг қалби парчаланмайдими, кўнгли ўксимайдими?! Сизнинг бундай муомалангиздан у ўзини кераксиз, ташландиқ инсон деб ҳис қилмайдими?! Афсуски, бундай ҳол ҳозирги кунда кўплаб оилаларда кузатилади. Оилаларнинг бузилишига ҳам шу каби ишлар сабаб бўлмоқда.\nАллоҳ таоло бизга аёлларни омонат қилиб берган. Динимиз уларга яхши муносабатда бўлишга буюрган. Шундай экан, уйга борганимизда, телефонимизни токчага қўяйликда, эътиборимизни аёлимизга қаратайлик, унинг қалбига қулоқ тутиб, ширин сўзларимизни дариғ тутмайлик. Ишонинг, сиз билан суҳбат қилиб, дардларини тўкиб-солгандан кейин сизга бўлган меҳр-муҳаббати, ишончи, садоқати янада ортади. Ўзини эътиборли, аҳамиятли инсон деб ҳис қилиб, сизнинг олдингизда қадрли инсон эканини англайди.\nАзиз эркаклар, аёлларимизга эътиборли бўлайлик! Уларга чиройли муомала қилиб, уйга борганда кўпроқ эътиборни телефонга эмас, уларга қаратайлик!\nДругие материалы в этой категории: « Дарахт воқеаси\tЭнг буюк инсон »


Хайрия: Жигар циррози ёш умрни хазон қилмасин, бефарқ бўлмайлик, азизлар!\n11:07 / 13.11.2018 16364\nЎткинчи дунёсига келган ҳар бир бандага унинг сабри етгунчалик синов келади. Кимнингдир мол-мулкига мусибат етса, яна кимнингдир тан сиҳатлигига путур етади. Шундайлардан бири оғир дардга чалинган ҳамюртимиз Феруз Аҳроровдир. 2-гуруҳ ногирони бўлган Феруз 1991 йил 8 июнда Навоий вилояти Кармана туманида таваллуд топган. Бугунги кунда Навоий шаҳри, Тинчлик 1-а уйда истиқомат қилади.\n4 ёшли ўғилчанинг отаси бўлган Ферузда тахминан 6 йиллар аввал гепатит В аниқланган ва бу жигар циррозига олиб келган. Кейинчалик, унда гепатит Д вируси ҳам борлиги маълум бўлган. Ферузга вирус этиологияли жигар циррози, HbsAg ва HBV ижобий, Чайлд-пью бўйича декомпенсация босқичи ташхиси қўйилган.\nБунинг натижасида портал гипертензия, спленомегалия, Асцит, қизилўнгач веналарининг варикоз кенгайиши каби асоратлардан азият чекмоқда. Охирги маротаба қизилўнгачида қон кетиши оқибатида жарроҳлик амалиётини ҳам бошдан кечирган. Рафиқаси Кармана туманидаги мактабгача таълим масканида ишлаши баробарида олий таълимни шартнома асосида давом эттирмоқда. Таъкидлаш ўринлики, Ферузнинг аҳволи кундан-кун оғирлашмоқда. Даволаниш учун эса, катта маблағ зарур\nҲаётда катта орзуларини рўёбга чиқаришни хоҳлаётган, фарзандининг камолини кўришни истаётган ҳамюртимиз хайр-саховатли юртдошларидан ёрдам қўлини чўзиб, эҳсон қилишларини сўрамоқда. KUN.UZ таҳририяти ҳам саховатпеша ўзбекистонликларга мурожаат қилиб, моддий тангликда қолган яна бир ҳамюртимизнинг мушкулини осон қилиш борасида ҳисса қўшишга ундайди. Шубҳасиз, ҳар бир қилинган заррачалик яхшиликнинг ажри-мукофоти бор. Эҳсон қила олмайдиган узрлиларимиз эса, Ферузнинг ҳақига дуои-хайрлар қилиб қўйишса, зора уларнинг дуолари шарофатида Аллоҳ шифои комил берса!\nАҳроров Феруз +998973672725 PAYME, CLICK, AGROBANK Навоий вилояти ҳудудий филиали\nПластик карточка рақами: 8600 0423 4132 2237\nНақд пул топширганда: 23116000400000197001\nМижоз аризасига асосан картадан картага пул ўтказганда: 23118000200000197001\nБошқа ташкилотлардан келиб тушган маблағлар транзити: 23120000900000197001


BBC Uzbek - Dunyo - Афғонистонда бегуноҳ инсонлар ўлими қаҳру ғазабга сабаб бўлмоқда\nАфғонистонда бегуноҳ инсонлар ўлими қаҳру ғазабга сабаб бўлмоқда\nАфғонистондаги қишлоқлардан бирида ўтказилган тунги рейд чоғи бир оила бошлиғи АҚШ аскарлари тарафидан янглиш отиб ўлдирилган. Рейд исёнчи дея гумон билан мутлақ бошқа шахсни ҳибсга олиш учун уюштирилганди. Ҳодиса бутун қишлоқ аҳолисини ларзага солган. Тинч аҳоли орасидан бегуноҳ инсонларнинг ўлдирилиши Афғонистонда ўта нозик масала бўлиб, айни ҳоллардан омма норозилиги ошиб бормоқда. Афғонлар ўз қўшинлари хавфсизлик учун масъулиятни имкон қадар тезроқ қўлга олишларини исташади. НАТО июл ойидан бошлаб, мамлакат айрим минтақалардаги жангавор амалиётларга етакчиликни афғон қўшинларига топширишни режаламоқда. Аммо, мамлакат бунга тайёрми? Пол Вуд лавҳаси ана шу ҳақда.


Қуръони Карим дарслари (10-дарс) | Azon.uz - Ахборот-таҳлилий портал\nҚуръони Карим дарслари (10-дарс)\n21:00 19.01.2019 794\nАллоҳ таоло "Нисо" сурасида марҳамат қилади: «Биз сенга худди Нуҳ ва ундан кейинги набийларга ваҳий юборганимиздек, ваҳий юбордик. Биз Иброҳим, Исмоил, Исҳоқ, Яъқуб ва унинг авлодлари, Ийсо, Айюб, Юнус, Ҳорун ва Сулаймонга ваҳий юбордик. Довудга эса Забурни бердик. Ва Биз сенга илгари қиссаларини айтиб берган расулларни ва Биз қиссаларини айтиб бермаган расулларни (юбордик). Ва Аллоҳ Мусо ила ўзига хос гаплашди» (163-164-оятлар).\nАллоҳ таоло "Нажм" сурасида шундай дейди: «Ботаётган юлдуз билан қасам. Биродарингиз адашгани ҳам йўқ, йўлдан озгани ҳам йўқ. У ҳаводан нутқ қилмас. У (Қуръон) юбориладиган ваҳийдан ўзга нарса эмас» (1-4-оятлар).\nАллоҳ таоло "Юнус" сурасида марҳамат қилади: «Сен: «Мен уни ўзимча алмаштира олмасман. Мен фақат ўзимга ваҳий қилинган нарсагагина эргашаман. Албатта, мен Роббимга осий бўлсам, буюк Кун азобидан қўрқаман», деб айт» (15-оят).\nАллоҳ таоло "Анъом" сурасида марҳамат қилади: «Ва агар уларга оят келтирмасанг, «Ўзинг тўқиб қўявермайсанми?» дерлар. Сен: «Мен фақат Роббимдан ваҳий қилинган нарсага эргашаман, холос. Бу иймон келтирувчи қавм учун Роббингиздан «кўз очгувчи»лар, ҳидоят ва раҳматдир», деб айт» (203-оят).\nЁлғиз ўзларининг ожиз ақлларига суянувчилар, табиийки, ваҳий тўғрисида «Бу ғаройиб нарса-ку!» деб, ножўя ўй-фикрларни айтишади. Аллоҳ таоло уларга раддия бериб, "Юнус" сурасида шундай дейди: «Одамларга ўзларидан бўлган бир кишига: «Одамларни огоҳлантир ва иймон келтирганларга Роббилари ҳузурида улар учун собитқадамлик борлигининг хушхабарини бер», деб ваҳий юборишимиз ажабланарли бўлдими? Кофирлар: «Албатта, бу очиқ-ойдин сеҳргардир», дедилар» (2-оят).\nБу икки ваҳийнинг орасида зиддият йўқ. Фариштанинг ваҳийни олиб келиб, омонат билан нақл қилиши ҳам, Набийнинг уни олиб, ўзига сингдириши, ёдлаши ва етказиши ҳам бир хил вазифани адо этишдир. Ушбу маъно "Нажм" сурасидаги оятда кўринади: «Ва бандасига нимани ваҳий қилган бўлса, ваҳий қилди» (10-оят).\nЗеро, бу оятдан мурод шуки, Аллоҳ таоло Ўзининг бандаси, ишончли ваҳий фариштаси Жаброил алайҳиссаломга охирги Набий – Муҳаммад алайҳиссаломга ваҳий қилишни ваҳий қилди. Ушбу оятда зикр қилинаётган «ваҳий» сўзининг далолатини "Шуаро" сурасида келган бошқа бир оят билан ойдинлаштириб олиш мумкин: «Албатта, у (Қуръон) оламлар Роббининг нозил қилганидир. Уни Руҳул Амийн олиб тушди… сенинг қалбингга, огоҳлантирувчилардан бўлишинг учун. Очиқ-ойдин араб тилида» (192–195-оятлар).